Марказий банк учун бошқотирма: Ўзбекистон иқтисодиётини зарарли кредитларга тўлдириб ташлашган\nИқтисодиёт 16:30 / 23.03.2019 116852\n2017 йилдан бошлаб Ўзбекистоннинг банк соҳасида босқичма-босқич эркинлаштириш жорий этилмоқда ва тижорат банкларига ўз фаолиятида эркин бўлиш, мижозларга йўналтирилганлигини ошириш, соҳада рақобатлашиш имкони яратилмоқда. Бу ўзгаришлар — шубҳасиз, Марказий банк хизматларидир. Жорий операциялар бўйича конвертация жорий этилиши ва нақд пул муомаласига чекловларни олиб ташлаш каби ислоҳотларнинг амалга ошишида ҳам бу ташкилотнинг муҳим роли бор.\nБироқ, банк соҳасидаги ислоҳотлар ҳануз ўз ниҳоясига етказилгани йўқ. Соҳанинг асосий муаммоси Standard & Poor’s томонидан яқинда эълон қилинган ҳисоботда аниқ ва лўнда аксини топган: «Ўзбекистон банк соҳасида банк тизими активларининг умумий 84 фоизига эгалик қилувчи давлат банклари етакчи ўринга эга ва унда тўғридан-тўғри кредитлаш улуши жуда юқори, бу эса рақобатни чеклайди ва хусусий банкларнинг кредитбардошлигига салбий таъсир ўтказади. Бундан ташқари, ҳукумат иқтисодиётнинг асосий соҳаларига молиявий ёрдам бериш учун давлат банкларнинг кўпчилигидан фойдаланади».\nХалқаро валюта фондининг илгарироқ эълон қилинган ҳисоботи юқорида таъкидлаб ўтилган «ташхис»ни тўлдиради: «Кредит бозорининг кучли сегментлашгани, 60 фоиз кредитлар имтиёзли шартларда берилаётгани туфайли пул-кредит сиёсати воситаларининг кредитлаш шартларига таъсири кучсизлигича қолмоқда. Гарчи МБ қайта молиялаш ставкаси миллий валютада тижорат ставкалари бўйича кредитлар берилишига сезиларли таъсир ўтказса-да, бу сегментнинг улуши жами ажратилган кредитларнинг бор-йўғи 20 фоизини ташкил этади».\nМарказий банк қайта молиялаш ставкасининг (16 фоизгача) оширилиши ва ушлаб турилишидан кўзланган мақсад — инфляцияга қарши курашиш эканлигини бир неча бор таъкидлаб ўтган. Барчаси мантиқли. Қайта молиялаш ставкаси юқорилиги кредитларни қиммат қилади ва шу йўл билан инфляциянинг бош сабаби бўлмиш ортиқча пул эмиссиясини чеклайди.\nБироқ икки халқаро ташкилотнинг ҳисоботидан кўряпмизки, амалда мутлақо бошқача сиёсат юритилмоқда: кредитларнинг залворли қисми имтиёзли шартларда, яъни паст фоиз ставкасида берилмоқда, бу эса иқтисодиётнинг ўсиш суръатлари ва инфляция ўсишидан юқори бўлган сезиларли кредит эмиссиясига сабаб бўлади. Мана, юқорида эслатиб ўтилган ХВФ ҳисоботида нима дейилмоқда: «Сентябрь ойига келиб (2018 йил) иқтисодиётнинг кредитлаштирилганлиги (йиллик ҳисобда) 43,5 фоизга ошди. Янги кредитларнинг 60 фоизи ҳукумат қарорига кўра берилган ва давлат манбаларидан молиялаштирилган…»\nБошқача қилиб айтганда, Марказий банкнинг инфляцияни жиловлаш бўйича чоралари фақатгина эркин бозорда юқори фоиз ставкаларида берилаётган кредитларгагина тааллуқли бўлиб қолмоқда. Бошқа кредитлар эса ҳамон бозордан ташқари, паст фоизларда берилишда давом этмоқда.\nБу нимани билдиради?\n1. Марказий банк пул эмиссиясини назорат қилмаяпти ва инфляцияни жиловлашга қодир эмас. Инфляциянинг асосий сабаби бартараф этилмаяпти, бу эса мамлакат иқтисодиёти ва аҳоли даромадларига улкан зиён етказади.\n2. Давлат банклари томонидан имтиёзли фоиз ставкалари билан берилаётган кредитларнинг иккинчи томони бозор шарт-шароитларида кредит олаётган хусусий сектор учун юқори фоиз ставкалари бўлади. Кимдир паст фоиз ставкасида пулни қарзга олса, жамият учун бу текинга тушади, дейиш — иллюзия. Ҳамма нарса учун тўлаш керак бўлади. Мазкур ҳолатда давлат банкларининг «сахийлиги» учун қуйидагилар товон тўлашади:\nа) солиқ тўловчилар (агар имтиёзли кредитлар бюджетдан ёки бюджетдан ташқари давлат жамғармаларидан субсидия қилинса);\nб) тижорат кредити олувчилар (арзон пуллар ҳаммага ҳам етмайди, шу сабабли имтиёзсиз кредитларнинг ставкалари жуда юқори бўлади).\nБошқача қилиб айтганда, бозор шартларида кредит олувчилар ўзи учун ҳам, имтиёзли кредит олган «анави амаки учун ҳам» фоиз тўлашади.\n3. Имтиёзли кредитлар тақдим этишнинг мавжуд амалиёти бизнес юритиш учун тенг бўлмаган шароитлар яратади, рақобат муҳитини барбод қилади. Ахир имтиёзли шартларда кредит олувчи корхоналар олган кредитлари бўйича юқори фоиз ставкалари тўлашга мажбур корхоналардан рақобатда устунликка эга бўлади, ёки иккинчи корхона тўлов қобилияти паст бўлгани учун кредитдан воз кечиши керак бўлади. Пировард натижада, бозорда рақобатбардош корхона эмас, «кимидир бор» корхона устунликка эга бўлади.\nАлал-оқибатда, имтиёзли кредит олгандан бўлак жабр чекувчи ҳамма бўлади. Жумладан:\nБутун аҳоли ва бизнес — юқори инфляция туфайли;\nРақобатбардош бўлмаган корхоналарнинг сифатсиз ва қиммат маҳсулотларини сотиб олишга мажбур бўлган истеъмолчилар;\nПаст рақобат муҳитида корхоналаримизнинг ишчи кучига талаби ва таклиф этилаётган маошлар ўта паст бўлгани сабабли — ёлланма ишчилар;\nҚиммат кредитлар туфайли ўз бизнесини ривожлантириш имкониятига эга бўлмаган хусусий тадбиркорлар;\nИқтисодиётнинг рақобатбардош эмаслиги туфайли солиқларга тўлақонли эга бўлмаётган ва самарасиз корхоналарни субсиядилашга бюджет маблағларини сарфлаётган давлат.\nБундай вазиятда нималар қилмоқ керак?\n1. Мамлакат ҳукумати (арзон кредит эмиссиясининг бош манбаси сифатида) «ўзига тегишли» корхоналарни имтиёзли кредитлар билан қўллаб-қувватлашдек нооқилона сиёсатдан воз кечиши керак. Кредитлар (ўта камёб истиснолар билан) фақат ва фақат бозор шартларида ажратилиши лозим. Фақат шу йўл билан инфляцияни жиловлаш, бизнес учун тенг шароитлар яратиш ва бозор фоиз ставкасини пасайтириш мумкин.\n2. Давлат банкларини реструктуризация қилиш ва хусусийлаштириш жараёнларини бошлаш керак. Давлатга тижорат банклари ва банк тизимининг 84 фоиз активларига эгалик қилиш нега керак? Давлат банкларининг хусусийлаштирилиши бир вақтнинг ўзида банк соҳасида рақобатни кучайтиради ва бюджетни тўлдиради. Албатта, бу ерда хусусийлаштириш фақат «ўзиникилар»га бўлмаслигига алоҳида эътибор қилиш керак. Бунинг учун хусусийлаштириш жараёни:\nа) астойдил тайёрланиши;\nб) ўта шаффоф бўлиши;\nв) «активлар ким кўп тўласа — ўшанга берилади», тамойили асосида фақат очиқ савдоларда ўтказилиши керак.\n3. Марказий банк соҳада рақобатни ривожлантириш ва ўз ишида шаффофликни янада ошириш йўналишида банк ислоҳотларини давом эттириши керак. Хусусан, соҳага янги ўйинчилар, жумладан, хорижий молиявий ташкилотлар қўшилиши учун шароитлар яратилиши лозим. Ҳозирча, аввало мавжуд ношаффоф лицензиялаш тизими туфайли янги ўйинчилар бозорга қўшилишга шошилишмаяпти. Рақобатни ривожлантириш учун илгари ваъда қилинган кредит уюшмаларининг ишлашига имконият яратилиши ҳам туртки берар эди.\nМБ ишининг шаффофлиги масаласида яна бир жиҳат.\n20 март куни Telegram’да Марказий банкнинг «Валюта биржаси (ЎзРВБ) савдоларида йўл қўйилган мунтазам қоидабузарликлар сабабли бир қатор тижорат банкларининг савдолардаги иштироки вазият аниқлаштириб олингунига қадар вақтинчалик тўхтатилди», мазмунидаги хабари тарқатилди. Бу қандай қоидабузарликлар эканлиги ва нега бунинг учун банкларнинг савдоларда иштироки тўхтатилиши кераклигига хабарнинг ўзида ҳам, МБ расмий сайтида ҳам тушунтириш берилмган. Бу мақола ёзилаётган чоғда (21 март куни эрталаб) МБнинг расмий сайтида бу хабар расман жойлаштирилмаган ҳам эди.\nБу воқеа, тўғрисини айтганда, жуда қўрқинчли кўринмоқда ва конвертацияни чеклаш мақсадида валюта бозорига киришни тўсишга ўхшаб кўринмоқда. Жуда умид қиламанки, ундай бўлиб чиқмайди ва МБ бошқа мақсадларда бу ишни амалга оширган бўлиб чиқади.\nP.S. ЎзРВБда савдоларида чеклов «Ҳамкорбанк», «Туркистон банк», «Ҳайтек банк», «Универсал банк», «Инвест финанс банк», «Ипак Йўли Банк», «Савдогарбанк», «Траст банк», «Азия Альянс банк» каби тижорат банкларига нисбатан қўлланган эди. Ҳозирча «Инвест Финанс банк» ,«Ипак Йўли Банк» ва «Траст банк»дан чеклов олиб ташлангани ҳақида хабар қилинди.\n11:00 / 22.05.2020 65370


МИЛЛАТ ПЕШВОСИНИНГ СУҒД ВИЛОЯТИГА ИШ САФАРИ - «ХАЛҚ ОВОЗИ» - Тожикистон Республикаси Ҳукуматининг ӯзбек тилидаги расмий нашрияси\nЧоп этилган 31 Март 2017\tКӯришлар: 599\nТинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмон давом этаётган Наврўз тантаналарида қатнашиш, бунёдкорлик ва яратувчанлик ишлари жараёни билан танишиш ҳамда бир қатор байрам иншоотларини фойдаланишга топшириш мақсадида Суғд вилоятига ташриф буюрди.\nМиллат пешвоси муҳтарам Эмомали Раҳмонни Хўжанд халқаро аэропортида Суғд вилояти раиси ва давлат ҳокимияти маҳаллий ижроия органларининг масъул вакиллари кутиб олдилар.\nМеҳнат фахрийлари, аёллар ва ёшлар, илм ва маданият ходимларидан иборат Суғд вилояти жамоатчилик вакиллари ўзларининг ардоқли Йўлбошчилари - Тожикистон Республикаси Президентини юксак самимият ва хушнудлик ила қарши олишди.\nЁшлар гуруҳи, атлас ва адрас кийган лобар қизлар ота-боболаримиздан қолган Наврўз анъаналарини бажариш орқали юртимизда ҳукмрон бўлган тинчлик ва миллий бирлик шукронасини тараннум этдилар. Бу, албатта, мустақил Тожикистоннинг кун сайин гуллаб-яшнаётгани ва ривожланиб бораётганидан далолатдир.\nМиллат пешвоси муҳтарам Эмомали Раҳмоннинг Суғд вилоятига бўлган навбатдаги иш сафаридан кўзланган мақсад, ободончилик ва бунёдкорлик ишларининг бориши билан танишиш, экин-тикин ишларини бошлаб бериш, турли соҳа иншоотларининг очилиш маросимида иштирок этиш, шунингдек, аҳамиятга молик бошқа улкан иншоотлар қурилишига тамал тоши қўйиш ҳамда Суғд вилояти шаҳар ва ноҳиялари аҳолиси, фаоллари билан мулоқот ўтказишдан иборат эди.\nМустақиллик файзидан тобора гуллаб-яшнаётган вилоятнинг шаҳар ва ноҳияларида халқаро Наврўз байрами, айниқса, олий мартабали меҳмоннинг ташрифи муносабати билан байрам шукуҳи кезиб юрди. Қувончи ичига сиғмаган вилоят аҳолиси эса, Миллат пешвоси ва халқаро Наврўз байрамини кутиб олиш учун кўчаларга чиқдилар.\nҚайд қилиш лозимки, мустақиллик даврида мамлакатимизнинг ҳар бир гўшасида ҳукм сураётган тинчлик-осойишталик, айниқса, мамлакат Президенти муҳтарам Эмомали Раҳмоннинг тинимсиз саъй-ҳаракатлари туфайли Суғд вилояти шаҳар ва ноҳиялари янада обод бўлди. Бундан ташқари, халқнинг яшаш шароити бир неча баравар яхшиланди. Суғд вилояти жамоатчилик вакиллари Миллат пешвоси муҳтарам Эмомали Раҳмоннинг мамлакатда тинчлик-осойишталикни қайта тиклашдаги мислсиз хизматини доимо ардоқлайдилар. Вилоят аҳолиси томонидан Миллат пешвосининг самимий кутиб олиниши у киши юритаётган яратувчан сиёсатга хайрихоҳликнинг юксак нишонасидир.\nЯНГИ ТАЪЛИМ БИНОСИ\nТинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмоннинг Суғд вилоятига бўлган иш сафари Бобожон Ғафуров ноҳиясининг Унжи қишлоғидаги 14-ўрта умумтаълим муассасасининг янги биносини фойдаланишга топширишдан бошланди.\nДавлат сарварини ушбу мактаб ҳовлисида ўқитувчи ва ўқувчилар самимий кутиб олдилар. Сўнгра, Миллат пешвоси томонидан тантанали равишда рамзий лента қирқилди. Шундай қилиб, 14-ўрта умумтаълим муассасасининг янги биноси ўз фаолиятини бошлади.\nДавлат сарвари мактаб синфхоналарини кўздан кечириш, у ердаги мавжуд шароит ва имкониятлар билан танишиш чоғида мактаб биноси қисқа вақт ичида, яъни 9 ой давомида тўлиқ қуриб битказилганини айтди. Янги бино билан бир қаторда, эски бинолар ҳам фаол бўлган мазкур мактабда жами 1900 нафар ўқувчи таълим олади. Ушбу таълим муассасасида олий маълумотли 130 нафар ўқитувчи фаолият юритади.\n14-ўрта умумтаълим муассасасининг янги биноси чиройли кўринишга эга бўлиб, замонавий меъморчилик усулида бунёд этилган. Уч қаватли мактаб биноси 1080 ўринга эгадир. Ўқувчилар икки сменада таълим оладилар. Янги мактабнинг асосий биносида ўқитувчилар учун иш кабинетлари ва 18та фан синфхонаси мавжуд. Барча замонавий таълим буюмлари билан жиҳозланган астрономия, физика, химия ва информатика синфхоналари шулар жумласидандир.\nЯнги мактаб биносида волейбол, баскетбол, теннис ва минифутбол ўйинларига мўлжалланган кенг ва шинам спорт зали ҳам мавжуд. Томошабинлар учун 200 ўрин ташкил қилинган. Мактаб ҳовлисида, шунингдек, волейбол ва баскетбол ўйинларига мўлжалланган иккита спорт майдончаси жойлашган. Айтиш лозимки, қисқа муддатда қад ростлаган янги мактаб биносига 8,5 миллион сомоний сарфланган. Қурилиш ишлари “Барқарор” МЧЖ қурилиш бошқармаси томонидан бажарилган.\nТожикистон Президенти муҳтарам Эмомали Раҳмон 14-ўрта умумтаълим муассасасининг янги таълим биносини фойдаланишга топширгандан сўнг ўқитувчи ва ўқувчилар, жамоатчилик вакиллари ҳамда ноҳия фаоллари билан самимий мулоқот ўтказди.\nДавлат бошлиғи ўз чиқишида давлат сиёсатида маориф соҳасига алоҳида афзалликлар берилганини айтиб ўтди. Сабаби, таълим муассасалари, болалар боғчалари, университетлар ва институтларда маърифатли авлодни вояга етказамиз. Улар келгусида касбий мутахассис бўлиб, мамлакатимиз тараққиётига ҳисса қўшадилар.\nУчрашувда, шунингдек, ўқувчи ва фуқаролар сўз олиб, янги ва замонавий мактабни қуриб бергани, умуман олганда, республика бўйлаб олиб борилаётган кенг кўламли ободончилик ва яратувчанлик ишлари учун Давлат сарварига ўз миннатдорчиликларини билдирдилар.\n«АТЛАСИ ХЎЖАНД» МЧЖ ФАОЛИЯТИ БИЛАН ТАНИШУВ\nТинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмон Суғд вилоятининг Хўжанд шаҳрида “Атласи Хўжанд” масъулияти чекланган жамият фаолияти билан танишди.\nДавлат сарвари муҳтарам Эмомали Раҳмонга маълум қилишларича, мазкур корхона 1966 йили 7,7 гектар майдонда бунёд этилган. Шу кунгача бу ерда ипак маҳсулотлари, хусусан, атлас матоси ишлаб чиқарилади.\nОлдинги йилларда Тожикистон ва минтақа бозорини сифатли атлас матоси билан таъминлаб келган ушбу корхона фаолияти бир муддат оқсаб қолганди. Бор иқтидорини ишга сололмай келаётган корхона фаолияти 2005 йили Миллат пешвоси муҳтарам Эмомали Раҳмоннинг бевосита қўллаб-қувватлаши билан қайта тикланди. Корхонада атлас ва адрас ишлаб чиқариш йўлга қўйилди.\nАйни пайтда “Атласи Хўжанд” корхонасида автоматик равишда ишлайдиган 32та мато тўқиш дастгоҳи мавжуд. Бугун мамлакат ичкариси ва минтақа бозорида тожик халқининг асл миллий матолари ҳисобланган атлас ва адрасга талаб ошгани барчамизга аён. Корхонага ўрнатилган тўқув дастгоҳлар ёрдамида атлас ва адрас ишлаб чиқариш кенг йўлга қўйилган.\nБугунги кунда 100 нафардан зиёд ёшлар иш билан таъминланган мазкур корхонада сифат ва бичим жиҳатидан халқаро андозаларга жавоб берувчи атласнинг 60 ва адраснинг 30дан ортиқ тури ишлаб чиқарилади.\nМавжуд шароит ва имкониятлардан фойдаланиш орқали “Атласи Хўжанд” корхонасида бир йил давомида 60 минг метр атлас ишлаб чиқарилади. Агар иккинчи иш сменаси жорий қилинса, бу кўрсаткич 120 минг метрга етади.\nМамлакат Президенти муҳтарам Эмомали Раҳмон аҳоли талаби инобатга олиниб, рақобатга чидамли маҳсулот ишлаб чиқариш йўлга қўйилса, тайёрланган маҳсулот мамлакат ичкарисида ҳам, чет элда ҳам ўз харидорларини топа олишини таъкидлади. Ушбу омил маҳсулот ҳажмининг ортишига кўмаклашибгина қолмай, ушбу турдаги маҳсулот импортига ҳам тўлиқ чек қўяди.\nДавлат бошлиғи муҳтарам Эмомали Раҳмон давлат ҳокимияти Суғд вилояти ижроия органи, тегишли вазирлик ва идоралар масъулларига мазкур корхонани тўлиқ хом ашё билан таъминлаш юзасидан топшириқ берди. Зеро, корхона асосий хом ашё - ипак билан таъминланса, маҳсулот ҳажми ортади. Бу эса, ўз навбатида, янги иш ўринлари яратилишига мустаҳкам замин ҳозирлайди.\nЕТИМ БОЛАЛАР ИШТИРОКИДА НАВРЎЗ БАЗМИ\nТинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмон Суғд вилоятига иш сафари доирасида Хўжанд шаҳрининг 34-маҳалласида савдо ва хизмат кўрсатиш марказларини ўз ичига олган 9 қаватли турар жой биносини фойдаланишга топширди.\nМазкур иншоот 15 миллион 286 минг сомоний эвазига маҳаллий тадбиркор Аюб Тоҳиров томонидан қуриб битказилган. Қурилиш ишларини маҳаллий ишчи ва мутахассислар бажаришган. Ушбу иншоот меъморчилик меъёрлари жиҳатидан замон талабига тўла жавоб бера олади.\nТурар жой биноси 50та квартирани ўз ичига олади. Шундан 10таси бир хонали, 18таси икки хонали, 10таси уч хонали ва 12таси тўрт хонали квартиралардир. Турар жой биносининг 1 ва 2-қаватларида савдо ҳамда хизмат кўрсатиш марказлари жойлашган.\nКвартиралар шароити билан танишган мамлакат Президенти муҳтарам Эмомали Раҳмон қурилиш ишларининг сифатига юқори баҳо бериб, тадбиркорнинг ушбу ташаббусини бунёдкорлик ва ободончилик йўналишидаги муҳим қадам, дея баҳолади.\nКўп қаватли турар жой биносининг очилиш маросимидан сўнг Миллат пешвоси муҳтарам Эмомали Раҳмон шу ернинг ўзида ўн нафар ногиронлар оиласига квартиралар калитини топширди. Давлат сарвари муҳтарам Эмомали Раҳмон хайрли ишга қўл ургани, халқаро Наврўз байрами нишонланаётган кунларда савоби улуғ хайрли ишни амалга оширгани учун ишбилармон Аюб Тоҳировга миннатдорчилик билдирди.\nКенг ва шинам уй-жойга эга бўлган ногиронлар Миллат пешвоси муҳтарам Эмомали Раҳмонга чин дилдан раҳмат айтдилар.\nТурар жой биносининг биринчи қаватида ота-онасидан айрилган 450 етим болалар учун байрам дастурхони тузалди. Шунингдек, камтаъминланган оилалардан бўлган 50 нафар боланинг суннат тўйи ўтказилди. Мамлакат Президенти муҳтарам Эмомали Раҳмон барча болажонларни халқаро Наврўз байрами билан қутлаб, уларга эсдалик совғалари улашди.\nДАВЛАТ БОШЛИҒИ ИСФАРА ШАҲРИДА\n24 март куни Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон бир қатор муҳим иншоотларнинг очилиш маросимида қатнашиш мақсадида Исфара шаҳрида бўлди.\nШаҳарнинг муваққат аэропортида Миллат пешвоси муҳтарам Эмомали Раҳмонни шаҳар аҳолиси ва фаоллар ўзига хос самимият билан тантанали равишда кутиб олишди.\nҲар йили халқаро Наврўз байрами кунларида яратувчанлик ва бунёдкорлик тадбирлари доирасида Давлат сарварининг Суғд вилояти шаҳар ва ноҳияларига ташриф буюриши анъана тусини олган.\n“БАРАКАТ ИСФАРА” МЧЖ ЎЗ ФАОЛИЯТИНИ БОШЛАДИ\nНаврўз умумхалқ байрами нишонланаётган шу кунларда Миллат пешвоси муҳтарам Эмомали Раҳмон иштирокида Исфара шаҳрида турли иншоотлар фойдаланишга топширилди.\nДавлат бошлиғи Эмомали Раҳмон дастлаб мевани қайта ишлашга ихтисослашган корхона - “Баракат Исфара” масъулияти чекланган жамиятида бўлди. Миллат пешвоси томонидан тугма босилиб, корхона фаолияти бошлаб берилди. Мазкур корхона Россия Федерацияси ишбилармонлари томонидан киритилган инвестиция (97 фоиз) ҳисобидан бунёд этилган ва замонавий ускуналар билан жиҳозланган.\nҚурилиш ва корхона фаолиятини тўла-тўкис йўлга қўйиш учун сарфланган умумий маблағ миқдори 3 миллион АҚШ доллари ёки 24 миллион сомонийни ташкил қилади.\n“Баракат Исфара” масъулияти чекланган жамиятида маҳсулотларни иссиқ буғдан фойдаланган ҳолда қайта ишлаш, ўрик ва олхўрини юмшатиш, меваларни данагидан ажратиш, зарарсизлантириш, синов учун ташхис ўтказиш, меваларни навларга ажратиш ва қадоқлаш йўлга қўйилган. Қайта ишланган маҳсулотлар, асосан, Россия Федерацияси, Қозоғистон, Европа Иттифоқи мамлакатлари, Америка Қўшма Штатларига экспорт қилинади. Яқинда қуриб битказилган ушбу корхонада 70 киши иш ўрни билан таъминланган. Шундан 65 нафари аёллардир. Ишчилар маоши иш мавсумига қараб 700-2000 сомонийни ташкил этади.\nКорхона фаолияти билан бевосита танишган Давлат бошлиғи бажарилган ишларни юқори баҳолаб, қуруқ мевани сифатли қайта ишлаш борасида аниқ кўрсатма ва топшириқлар берди.\nШунингдек, ишлаб чиқарувчилар қуруқ мевадан тайёрланган маҳсулот навларини кўргазмага қўйдилар. Давлат сарвари тадбиркорлар ишлаб чиқарган маҳсулотларни кўздан кечириб, ички бозорга янада кўпроқ маҳсулот чиқариш ва ишлаб чиқариш кўламини кенгайтириш орқали мевалар ҳосилининг талафотини камайтириш борасида фойдали маслаҳат ва кўрсатмалар берди.\nИсфара-Хўжанд автомагистралида жойлашган корхона вакиллиги қуруқ мевани қадоқлаш цехи ва тайёрланган маҳсулотларни сақлашга мўлжалланган музхонани ўз ичига олади. Масъулларга кўра, умуман олганда, “Баракат Исфара” масъулияти чекланган жамияти ва унинг Исфара-Хўжанд автомагистралидаги филиалида 170 киши мавсумий ишларга жалб қилинади. Ишлар юришиб кетиб, корхона фаолияти кўнгилдагидек давом этиб турса, ишчилар сонини 250 нафаргача ошириш мумкинлиги таъкидланди. Корхонага ўрнатилган асбоб-ускуналар Россия ва Туркиядан келтирилган. Қайд қилиш лозимки, корхонада ишлаб чиқариладиган маҳсулотлар халқаро меъёрларга тўла жавоб беради.\nСАЙФУДДИН ИСФАРАНГИЙ НОМЛИ МАДАНИЙ-ИСТИРОҲАТ БОҒИНИНГ ОЧИЛИШИ\nИш сафари билан Исфара шаҳрида бўлган Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон ушбу қадимий шаҳар марказида яқиндагина реконструкция қилинган Сайфуддин Исфарангий номли маданий-истироҳат боғини фойдаланишга топшириш маросимида қатнашди.\nИсфара шаҳрининг миннатдор аҳолиси Миллат пешвоси муҳтарам Эмомали Раҳмонни ўзига хос ҳурмат-эҳтиром билан қарши олдилар.\nШуни алоҳида таъкидлаш зарурки, маданий-истироҳат боғини янгилаш ташаббуси Тожикистон давлати раҳбарининг кўрсатма ва топшириқлари асосида илгари сурилган. Бу, албатта, Миллат пешвоси юритаётган маданиятпарвар сиёсатнинг улкан натижасидир. Айтиш лозимки, қаровсиз ҳолда бўлган шаҳарнинг бу гўшаси яратувчанлик тадбирлари ва бунёдкорлик саъй-ҳаракатлари негизида Исфара шаҳри аҳолиси ҳордиқ чиқарадиган ва сайр қиладиган сўлим масканлардан бирига айланди.\nТасдиқланган меъморчилик режаларига кўра, Сайфуддин Исфарангий номли маданий-истироҳат боғида кириш қисми - дарвоза, фаввора ва шаршаралар, миллий ўймакорлик усулида безатилган минбар, йўлаклар, ўриндиқлар ва декоратив ёритгичлар қад ростлаган. Шу билан бирга, боғ ҳудудида майсазорлар ташкил қилинган.\nУшбу мавзеда тожик-форс шоири Сайфуддин Исфарангийнинг баландлиги 5,5 метр келадиган ҳайкали қад ростлаган. Миллат пешвоси муҳтарам Эмомали Раҳмон тожик-форс шоири Сайфуддин Исфарангий ҳайкали юзидан пардани очди. Шундай қилиб, боғ тантанали равишда фойдаланишга топширилди.\nХIII аср тожик-форс адабиётининг забардаст вакилларидан бири бўлган Мавлоно Сайфуддин Исфарангий адабиёт ва шеъриятда ўзига хос ўрин тутибгина қолмай, илму ирфонда ҳам юксак ном қозонган.\nАйтилишича, Сайфуддин Исфарангий номли маданий-истироҳат боғининг умумий қиймати 4 миллион 200 минг сомоний атрофида бўлиб, қурилиш ишлари, асосан, саноат корхоналари, ташкилот ва муассасалар, саховатли тадбиркорлар ҳамда Исфара шаҳри аҳолисининг қўллаб-қувватлашида ҳашар йўли билан амалга оширилган. Боғнинг реконструкция ишлари борилган майдони 3,3 гектарни ташкил қилади. Шундан 8000 квадрат метри майдон ва йўлаклардир. Сайфуддин Исфарангий номли маданий-истироҳат боғининг асосий пудратчиси «Исфара қурилиш ширкати» МЧЖ, «Х-аср», шунингдек, «Исфара электр тармоқлари» ЁҲЖдир. Иншоот буюртмачиси шаҳар ижроия органининг асосий қурилиш бўлимидир.\nСайфуддин Исфарангий ҳайкали устидан парда кўтариш маросими якунлангач, Исфара шаҳри аҳолиси ва адабиёт аҳли олдида чиқиш қилган Тинчлик ва миллий бирлик асосчиси – Миллат пешвоси, Тожикистон Республикаси Президенти муҳтарам Эмомали Раҳмон қадимий шаҳар аҳолисини халқаро Наврўз байрами билан қутлаб, шу куни фойдаланишга топширилган иншоотлар муносиб байрам совғаси бўлганини айтди.\nДавлат бошлиғи ўз нутқида атоқли тожик-форс шоири ва мутафаккири Сайфуддин Исфарангийнинг мумтоз адабиёт равнақида тутган ўрни, ушбу агросаноат шаҳар халқ хўжалигидаги алоҳида соҳалар тараққиёти, давлатнинг хусусий бўлим билан зич ҳамкорлиги, кичик ва ўрта тадбиркорликни ривожлантириш ҳамда Исфара шаҳрида туризмни тараққий эттириш каби масалаларга тўхталиб ўтди.\nШундан сўнг, Сайфуддин Исфарангий номли маданий-истироҳат боғининг фойдаланишга топширилиши муносабати билан кенг қамровли концерт дастури уюштирилди.\nМИЛЛАТ ПЕШВОСИ “ЗУМРАД” САНАТОРИЙСИДА\nТинчлик ва миллий бирлик асосчиси – Миллат пешвоси, Тожикистон Президенти муҳтарам Эмомали Раҳмон “Зумрад” санаторийси очиқ ҳиссадорлик жамиятидаги реконструкция ишларининг бориши билан яқиндан танишди.\n“Сомонсуғд” ёпиқ ҳиссадорлик жамияти ишчилари ва мутахассислари санаторийнинг моддий-техник базасини мустаҳкамлаш мақсадида, санаторийга келадиган мижозлар учун янги шароитларни яратишган. Бу ердаги шароит билан танишув чоғида маълум қилинишича, санаторийнинг 4-рақамли биноси асосий таъмирдан чиқарилган. Қолаверса, санаторий ошхонасида хизмат кўрсатиш сифати кундалик талабга мувофиқлаштирилган.\nШунингдек, санаторий ошхонасини гўшт, сут, сабзавот ва полиз экинлари билан таъминлаш мақсадида, “Сомонсуғд” ёпиқ ҳиссадорлик жамияти ишчилари томонидан санаторий ҳудудида мол-сут ва паррандачилик фермаси ҳамда 4та иссиқхона қурилган.\nУшбу мавзени янада сўлим ва барҳаво масканга айлантириш мақсадида, санаторий ҳудудига 4 минг туп мевали, 1000 туп манзарали дарахт ва 11 минг туп турли гул кўчатлари ўтқазилган.\nУмуман олганда, санаторийни таъмирлаш ва янгилаш ишларига маҳаллий тадбиркорлар томонидан 20 миллион сомонийдан ортиқ маблағ сарфланган.\nШу ерда мамлакат Президенти муҳтарам Эмомали Раҳмон “Зумрад” санаторийсининг янги меҳмонхонаси қурилишига тамал тошини қўйди.\nҚурилажак меҳмонхона ертўла ва олти қаватдан иборат бўлади. Ертўладан соҳанинг замонавий асбоб-ускуналари билан жиҳозланган ташхис қўйиш ва даволаш ҳужралари ўрин олиши кўзда тутилган. Биринчи қаватдан қабулхона ва шифокорларнинг алоҳида қабулхоналари, қолаверса, спорт-фитнес зали, тиббиёт пунктлари, газета ва журналлар, совғалар сотиладиган дўкон, гўзаллик салони, иккинчи қаватдан мажлислар зали ва ошхона ўрин олади. Юқори қаватларда 300 нафар дам олувчи учун бир кишилик ва икки кишилик хоналарни қуриш режалаштирилган. Барча хоналар замонавий стандарт талаб ва меъёрларига мос равишда бунёд этилади ва жиҳозланади. Бундан ташқари, хоналар интернет тармоғига уланади. Бино томи ҳам ҳордиқ чиқариш ва қуёш нури билан даволаш усулини амалга оширишга мўлжалланган. Режага мувофиқ, келгуси икки йилда 1200 кишининг дам олиши ва даволаниши учун шароит яратилади. Шу билан бирга, 300та янги иш ўрни ташкил қилинади. Бу эса, маҳаллий аҳоли бандлигини оширишга замина яратади.\nМазкур бинонинг ёнгинасида замонавий лойиҳа асосида аквапарк бунёд этилади.\nДавлат сарвари муҳтарам Эмомали Раҳмонга санаторийга кираверишда қурилиши кўзда тутилган икки қаватли ташхис-даволаш маркази биносининг лойиҳаси ҳам кўрсатилди. Бу ерда, шунингдек, фахрий меҳмонларни қабул қилишга мўлжалланган ҳукумат қароргоҳининг қурилиши режалаштирилган. Ҳукумат қароргоҳи ажратилган 5,6 гектар майдонда халқаро андозаларга мос равишда бунёд этилади. Қароргоҳ меҳмонхона, даволаниш хоналари, ресторан, спорт майдони, ёзги ва қишки сузиш бассейнлари, йиғилиш ва мажлислар ўтадиган заллар, фавворалар, гулзор ва бошқа хизмат кўрсатиш нуқталаридан иборат бўлади.\nМамлакат Президенти муҳтарам Эмомали Раҳмон “Зумрад” санаторийсидаги хизмат кўрсатиш ва иш шароити билан танишиб бўлгач, маҳаллий тадбиркорларнинг яхши дам олиш ва даволаниш шароитини яратиш, янги иш жойларини ташкил қилиш йўлидаги саъй-ҳаракатлари ва бошқа муносиб ташаббусларига юқори баҳо бериб, уларга янгидан-янги омад ва муваффақиятлар тилади.\n2017 йилнинг 24 март куни Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмон Суғд вилояти раҳбарияти ва фаоллари билан иш мажлиси ўтказди.\nИш мажлиси чоғида Суғд вилояти ижтимоий-иқтисодий ҳолати, бунёдкорлик ишларининг бориши, баҳорги экин-тикин ишлари, янги саноат корхоналари ва иш жойлари яратиш, мавжуд камчиликларни бартараф этиш масалалари таҳлил қилинди ва кўриб чиқилди.\nЎз чиқишида мамлакат Президенти вилоят шаҳар ва ноҳияларининг ижтимоий-иқтисодий соҳалари тараққиётини чуқур таҳлил қилди.\n2017 йил бошигача вилоятнинг бюджетга солиқлар бўйича қарзи ижтимоий солиқ ҳисобга олинганда, 130 миллион сомонийни ташкил қилиб, шундан асосий қисми Хўжанд, Истаравшан, Исфара, Зафаробод, Мастчоҳ ва Бобожон Ғафуров каби шаҳру ноҳияларга тўғри келиши қайд қилинди. 2016 йили вилоят бюджети 101,8 фоизга ижро этилиб, унга 1,9 миллиард сомоний маблағ келиб тушди. Бу режадан 34,5 миллион сомонийга зиёддир.\nҲозир вилоятда 23та давлат сармоявий лойиҳаси амалга оширилаётган бўлиб, улар умумий маблағи бугунги кунда 1,7 миллиард сомонийни ташкил қилади. Фақат сўнгги икки йилда вилоятда 123та саноат корхонаси бунёд этилди. Бундан ташқари, 2016 йили сармоялаштиришнинг барча манбалари ҳисобидан 1,3 миллиард сомонийлик маблағ асосий фондларга йўналтирилган бўлиб, бу 2015 йилдан 29 фоизга кўпдир.\nЎтган йили вилоят деҳқонлари 270 минг гектардан зиёд майдонга қишлоқ хўжалиги экинлари экишиб, 6 миллиард сомонийликдан зиёд ҳосил йиғиб олишди. Бу 2015 йил кўрсаткичидан 9,1 фоизга кўпдир.\nДавлат ҳокимияти вилоят, унинг шаҳар ва ноҳиялари маҳаллий ижроия органлари раҳбарларига ижтимоий-иқтисодий тараққиёт бўйича турли дастурларнинг сифатли ва ўз вақтида амалга оширилиши йўлидаги мавжуд камчиликларни бартараф этиш, бюджетнинг даромад қисми кўрсаткичларини таъминлаш, солиқлар бўйича қарздорликни камайтириш, иккинчи даражали харажатлардан қочиш ҳамда инфраструктурани ривожлантириш ва ижтимоий-иқтисодий аҳамиятга эга бўлган лойиҳаларни молиялаштиришни таъминлаш бўйича қўшимча чора-тадбирлар қабул қилиш топширилди.\nМамлакат Президенти Гулистон, Истаравшан, Ашт, Шаҳристон ва Тоғли Мастчоҳ каби шаҳру ноҳияларда жиноятчилик кўрсаткичининг ошиб бораётганидан ташвиш билдирди. Статистик маълумотларга кўра, жорий йилнинг икки ойи мобайнида вилоятда 6233та жиноят содир этилган бўлиб, жиноятлар очилиши ҳолати 94 фоизни ташкил қилади. Ҳуқуқ ҳимояси ва давлат ҳокимияти маҳаллий органларига мавжуд камчиликларни бартараф этиш, жиноятчилик олдини олиш ва камайтириш бўйича топшириқлар берилди.\nСаноат ва янги технологиялар вазирлигига мавжуд иқтидорлардан самарали фойдаланиш, ишлаб чиқариш кўрсаткичларини сезиларли равишда ошириш, Қишлоқ хўжалиги вазирлигига эса, ички бозорни аграр маҳсулотлари билан тўлиқ таъминлаш, унинг экспортини ошириш, ҳар бир қарич экин майдонидан самарали ва унумли фойдаланиш бўйича топшириқлар берилди.\nДавлат бошлиғи вилоят шаҳар ва ноҳияларида ер соҳасида мамлакат қонунчилигига риоя этиш билан боғлиқ ташвишли вазият тўғрисида эслатар экан, вилоят, унинг шаҳар ва ноҳиялари раҳбариятига қонунчиликка риоя этиш ва бу соҳадаги ҳуқуқбузарликларнинг олдини олиш бўйича қаттиқ чора-тадбирларни тўлиқ масъулият билан қабул қилишни топширди.\nШунингдек, Суғд вилояти раиси Абдураҳмон Қодирий, вилоят бир қатор шаҳар ва ноҳиялари раисларининг 2017 йилда вилоят халқ хўжалиги тармоқлари фаолияти натижалари, мамлакат Президентининг Олий Мажлисга навбатдаги Паёмида айтиб ўтилган топшириқларини амалга ошириш ишларининг бориши, Миллат пешвоси муҳтарам Эмомали Раҳмоннинг бошқа топшириқ ва кўрсатмалари ижроси борасидаги ҳисоботлари тингланди.\nУчрашув охирида мамлакат Президенти муҳтарам Эмомали Раҳмон вилоят фаоллари бундан кейин ҳам республика Ҳукуматининг ижтимоий-иқтисодий соҳалар тараққиёти бўйича топшириқлари ижроси йўлида ҳаракат қилишиб, жамият тараққиётига муносиб ҳисса қўшишларини ишонч билан қайд қилди.\nПАХТА ЭКИШ ИШЛАРИ БОШЛАБ БЕРИЛДИ\nТинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмон Суғд вилоятининг шаҳар ва ноҳияларига иш сафарининг учинчи кунида Бобожон Ғафуров ноҳияси "Исмоил" қишлоқ жамоатидаги Турсунбой Қўшатов номли хўжаликда пахта экиш ишларини бошлаб берди.\nТ.Қўшатов номли жамият хўжаликлари савдо кооперативи, чорвачилик, пахтакорлик, уруғчилик ва боғдорчилик соҳасида етакчи хўжаликлардан бири ҳисобланади.\nЎтган йили мазкур хўжаликда 658 гектар майдонда пахта уруғлари экилиб, улар ҳосили ўртача 23 центнерни ташкил қилгани қайд этилди. Жорий йилда хўжалик деҳқонлари ўз ихтиёрларида бўлган 70 минг гектардан 800 гектар майдонга пахта уруғи экишни режалаштирганлар. Пахта майдонларини ҳар йили кенгайтириб борилаётганини хўжалик деҳқонлари бу соҳанинг даромадли эканлиги билан изоҳлайдилар.\nДавлат бошлиғи хўжалик ҳиссадорлари билан учрашувда экин жараёнида пахта уруғлари нави ва сифати, агротехник ишларининг тўғри олиб борилиши, ўғитлардан ўз вақтида фойдаланишга биринчи даражали эътибор қаратиш зарурлигини таъкидлади. Чунки фақат шу ҳолатдагина кутилган ҳосилни олиш мумкин.\nЖорий йил хўжаликда "Флеш" навли юқори ҳосилли уруғ экилиши режалаштирилмоқда. Масъул шахсларнинг сўзларига кўра, янги нав ноҳия иқлимига жуда мувофиқ бўлиб, кутилган ҳосил гектаридан 40дан 60 центнергачани ташкил қилиши керак. Экиш ишларини ўз вақтида ва сифатли амалга ошириш учун хўжаликда барча зарур қишлоқ хўжалиги техникаси тайёр турибди.\nМиллат пешвоси муҳтарам Эмомали Раҳмон хўжаликнинг интенсив боғига ҳам ташриф буюрди. 40 сотих майдонга эга янги интенсив боғ эски боғ ўрнида барпо этилгани қайд қилинди. Бу ерга, асосан, шафтолининг "Роял сумерк", олхўрининг "Июн атиргули" ва ўрикнинг "Мирсанжали" навлари экилган.\nМамлакат Президенти деҳқонларга интенсив боғлар фойдаси ҳақида маълумот берар экан, тоғ мавзеси шароитида бундай боғларни барпо этиш жуда самарали эканлигини таъкидлади. Чунки нисбатан унча катта бўлмаган майдонда кўп сонли кўчатларни ўтқазиш мумкин. Интенсив боғларнинг бошқа устунлик жиҳати шундаки, улар қисқа муддатда ҳосил бера бошлайдилар. Бундан ташқари, дарахтлар орасидаги жўякларда турли хил қишлоқ хўжалиги маҳсулотларини етиштириш мумкин.\nДавлат бошлиғи деҳқонлар диққатини сифатли экспорт меваларини етиштиришга қаратар экан, Бобожон Ғафуров ноҳиясида боғлар майдонларини кенгайтирган ҳолда, мева ва сабзавотларни қайта ишлаш ва қуритиш масаласига ҳам зарур даражада эътибор қаратиш муҳимлигини таъкидлади. Ўз навбатида, деҳқонлар айни пайтда хўжаликда 1200 гектар майдонда боғлар ва токзорлар мавжудлигини, улар ҳосили нафақат республика ичкарисида, балки хорижга ҳам экспорт қилинаётганини айтишди. Мазкур хўжаликнинг барча тармоқларида 600дан зиёд ҳиссадор фаолият юритаётгани қайд қилинди.\nМиллат пешвоси муҳтарам Эмомали Раҳмон боғдорчилик ва узумчиликни ривожлантириш, ердан унумли фойдаланиш, ўз вақтида суғориш, иссиқхоналарда маҳсулотлар етиштириш ҳамда шу йўл билан ноҳия ва вилоят бозорларини эртачи сабзавотлар билан таъминлаш борасида фойдали маслаҳатлар ва кўрсатмалар берди.\nЯНГИ ЕРЛАР ЎЗЛАШТИРИЛАДИ\nТинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмон Бобожон Ғафуров ноҳиясида Сайҳун янги шаҳарчасининг Сомғор мавзесидаги ташландиқ ерларда суғориш сувини очиб, янги ўрик боғининг барпо этилишини бошлаб берди. Мазкур сув ушбу мавзега Сирдарёдан "Сайҳун-1" ва "Сайҳун-2" насос станциялари ёрдамида келтирилди.\nДавлат бошлиғининг бевосита топшириғига биноан, Бобожон Ғафуров ноҳиясининг "Сумчак-1" ва "Сумчак-2" насос станциялари модернизацияси амалга оширилиб, Сомғор мавзесини ўзлаштириш бўйича лойиҳани амалга ошириш учун эса, "Сайҳун-1" ва "Сайҳун-2" насос станциялари таъмирдан чиқарилди.\nМамлакат мустақиллиги даврида Сомғор даштини ўзлаштириш ва янги Сайҳун шаҳарчаси бунёд этилиши Миллат пешвоси муҳтарам Эмомали Раҳмоннинг асосий хизматларидан бири ҳисобланади.\nЭслатиб ўтиш жоизки, 2015 йилнинг 24 март куни Миллат пешвосининг Суғд вилояти шаҳар ва ноҳияларига иш сафарларидан бирида Бобожон Ғафуров ноҳиясининг Сомғор дашти ва Мирзоработ минтақасида мамлакат Президенти янги замонавий шаҳарча қурилишини бошлаб берганди. Ўшанда Миллат пешвоси бир қатор иншоотлар қурилиши, суғориш ва шаҳарчада интенсив боғлар барпо этилиши ишларида иштирок этганди. Давлат бошлиғи Бобожон Ғафуров ноҳиясининг Сомғор дашти ва Мирзоработ минтақасидаги янги шаҳар режаси билан танишиб, унинг қурилишини бошлаб берди. Мамлакат Президенти шаҳарни Сайҳун, дея аташни таклиф қилди. Шаҳарча қурилиши ишлари бошланишида мамлакат Президенти қурувчилар ва тадбиркорларга шаҳарчада бунёд этиладиган кўп қаватли турар жой бинолари ва ижтимоий муассасалар миллий меъморчилик услубига мувофиқ келиши, сифатли қурилиши ва узоқ йиллар аҳолига хизмат қилиши зарурлиги борасида топшириқ берди.\nМамлакат Президентининг янги шаҳарча қурилиши бўйича ташаббуси Хўжанд шаҳри, унга яқин шаҳар ва ноҳиялар аҳолиси сонининг ошаётгани, эҳтиёжманд фуқароларни турар жой участкалари билан таъминлаш, қишлоқ хўжалиги экинлари етиштириш учун янги ерлар ўзлаштирилишини йўлга қўйиш, жумладан, Бобожон Ғафуров ноҳиясининг Сомғор мавзесида қарийб 15 минг гектар ташландиқ ерларда янги боғлар барпо этиш мақсадида илгари сурилганди. Бош режага мувофиқ, шаҳарча 40 минг оила ёки 240 минг кишининг истиқомат қилишига мўлжалланган.\nБугунги кунда шаҳарчада ҳудуд ерларини расмийлаштириш, 14 километр масофадаги ерларни икки босқичда суғориш ҳамда 9 километр масофага ичимлик суви линияси, 6 километрга электр узатиш линиясини ўтказиш ва ёритиш, 11 километрдан зиёд асосий йўллар қурилиши, сув ташлаш тизимлари, 4 километр масофадаги сув канали, кўкаламзорлаштириш ва ободонлаштириш бўйича ишлар олиб борилмоқда.\nШаҳар қурилиши биринчи босқичида 1000 гектарда турар жойлар, ижтимоий-маданий ва маъмурий иншоотлар бунёд этилади. Умуман, 3 минг гектар майдонда 19та маҳалла, 17та ўрта умумтаълим муассасаси, 31та болалар боғчаси ва яслилар, 140та савдо ва хизмат кўрсатиш марказлари, 40та спорт майдончаси ва заллари, транспорт-йўловчи терминали, бозор ва бошқа зарур инфратузилмалар қурилади.\nШаҳарчада йўл-қурилиш ишлари давом этаётган бўлиб, 9-12 қаватли уйлар, 2-3 қаватли коттежлар пойдеворлари қўйилмоқда. Ушбу давр мобайнида шаҳарчада қарийб 6 минг оила ёки қарийб 40 минг киши томорқа участкаларига эга бўлишди. Айни пайтда 1000дан зиёд оила уй-жой қуриш ишларига киришди. Йўлларни асфалтлаш тезкор суръатда давом этаётган бўлиб, ёритиш, ичимлик ва суғориш сувлари ўтказиш, насос станциялари қурилиши бўйича ишлар олиб борилмоқда. Сайҳун шаҳарчаси қурилиши лойиҳасини ишлаб чиқишда истироҳат, фароғат ва тиббий хизмат кўрсатиш учун шароитлар яратиш масаласи диққат марказида турган бўлиб, 40та спорт майдончаси, спорт заллари, стадион, сузиш ҳавзаси, маданият ва истироҳат боғлари қурилиши режалаштирилган. Шаҳарча ҳудудида 8 гектар майдонда касалхона ва 2 гектар майдонда туғруқхона қурилиши назарда тутилган.\nСомғор ва Мирзоработ ташландиқ ерларини ўзлаштириш 4 босқичда амалга оширилади. Мамлакат Президентининг ташландиқ ерларни суғориш йўлидаги бунёдкорона ташаббуслари давлат дастурларини амалга ошириш, жумладан, озиқ-овқат хавфсизлигини таъминлаш, камтаъминланган оилаларнинг томорқа участкаларига эга бўлишлари, янги боғлар барпо этиш ва янги иш жойлари яратиш йўлида муҳим омил ҳисобланади. Биринчи босқичда 118 метрдан зиёд баландлик ва 4,7 километр масофада 720 миллиметрлик қувурлар воситасида Сирдарёдан сув линияси ўтказилди. Сомғор ерларини ўзлаштириш доирасида биринчи босқичда 1000 гектар майдонда интенсив боғлар барпо этиш режалаштирилган. Янги боғлар замонавий технологиялар асосида барпо этилиб, томчилаб суғорилади. Мутахассисларнинг айтишларича, Сомғор иқлими боғлар, айниқса, ўрик ва шафтоли боғлари барпо этиш учун жуда қулай. Мутахассисларнинг сўзларига кўра, бугун турли ривожланган мамлакатларга кенг тарқалган томчилаб суғориш тизимини жорий қилиш деҳқонлар манфаатларига жавоб беради. Чунки бу сув ва минерал ўғитлар тежалишига имкон яратади. Тожикистон сув захиралари юқорисида жойлашган мамлакат бўлишига қарамасдан, республикада ерларни суғоришнинг бу усулидан фойдаланилмоқда. Чунки ишнинг мазкур усули боғдорчиликда сув сарфланишини 7 баравар тежашга имкон беради. Шунингдек, томчилаб суғориш минерал ўғитлар тежалишига ҳам ҳисса қўшиб, ерни ювилиб кетиш ва эрозиядан ҳимоя қилади. Агар суғоришнинг анъанавий усули боғларнинг фақат текислик майдонда суғорилишини таъминласа, томчилаб суғоришда нотекис минтақалар ва қияликларда ҳам боғлар барпо этиш имконияти мавжуд. Мутахассислар ер маълумотлар тўплам бўйича лойиҳалар билан ҳамкорликда боғлар барпо этилишида GPS асосидаги янги навигацион усулдан фойдаланишади. Мазкур тизим қисқа муддатда кўчатлар ўтқазилиши нуқтасини аниқ белгилаш имконини беради.\nБобожон Ғафуров ноҳияси меҳнаткашлари билан суҳбат чоғида Давлат бошлиғи боғдорчилик ва токпарварлик қишлоқ фуқароларини иш жойлари билан таъминлаш ва улар яшаш шароитларини яхшилашнинг асосий омилларидан бири ҳисобланишини таъкидлади.\nМиллат пешвосининг сўзларига кўра, янги боғлар барпо этиш, эски боғлар ва токзорларни қайта тиклаш мамлакат экспорт потенциалини мустаҳкамлаш, оилалар даромадларини ошириш, аҳоли фаровонлигини яхшилаш ҳамда бунёдкорлик ва ободончилик сиёсатини амалга оширишнинг асосий йўлларидан бири саналади.\nМамлакат Президенти Бобожон Ғафуров ноҳияси фуқароларига мамлакат Ҳукуматининг бунёдкорлик сиёсатини амалга ошириш йўлида муваффақиятлар тилаб, Сайҳун шаҳарчаси ва Сомғор даштида янги боғлар барпо этилиши туфайли бу минтақа гўзал мавзега айланиши, яқин йилларда бу ерда меваларни қайта ишлаш бўйича ўнлаб корхоналар яратилиши, улар вилоятнинг экспорт потенциалини оширишга ҳисса қўшишига ишонч билдирди.\n"СУҒДИЁН" МАДАНИЯТ ҚАСРИДАГИ БАЙРАМ КОНЦЕРТИ\n25 март куни Тинчлик ва миллий бирлик асосчиси - Миллат пешвоси, Тожикистон Республикаси Президенти муҳтарам Эмомали Раҳмон Хўжанд шаҳридаги "Суғдиён" маданият қасрида Суғд вилоятининг қайта ташкил қилинган бешта ансамбли чиқиш қилган байрамона концертда иштирок этди.\nКонцерт олдидан мамлакат Президенти тожик халқининг ўтмишдаги тарихи ва маданиятига эҳтиром белгиси сифатида тожик-форс классик адабиёти асосчиси Абу Абдулло Рўдакийнинг қаср ёнида ўрнатилган ҳайкалига гулчамбар қўйди.\nТожикистон Республикаси давлат мустақиллигининг 25 йиллигини нишонлаш кунларида Давлат бошлиғи иштирокида фойдаланишга топширилган "Суғдиён" маданият қасри Суғд вилоятининг маданият ва санъат арбоблари учун ўзига хос ютуқ ҳисобланади.\nЎз фаолиятининг биринчи кунлариданоқ, унда янги ансамбллар ташкил этиш, ўсмирлар ва ёшларни маданият ва санъатнинг турли йўналишларини ўрганишга жалб этишга жиддий эътибор қаратилди.\nМиллат пешвосининг топшириғига биноан, маданият қасри қошида бешта ансамбл: "Зебо" рақс ансамбли, Ғаффор Валаматзода номли рақс ансамбли, "Сайҳун" ашула-инструментал ансамбли, Борбад номли ансамбл ва балет гуруҳи ташкил қилинди.\nЁшлар маданият ва дунёқарашлари даражасини юксалтириш, ватанпарварлик ва ўзликни англаш туйғуларини мустаҳкамлаш, янги сиймоларни топиш, ўсмирлар ва ёшларни маданияту санъатга жалб этиш мақсадида конкурс ташкил қилиниб, унинг якуни бўйича Суғд вилоятининг барча шаҳар ва ноҳияларидан 14дан 27 ёшгача бўлган истеъдодли ўсмирлар ва ёшлар танлаб олингани қайд этилди.\nАйни пайтда бешта янги ансамблда 238 киши фаолият юритаётган бўлиб, улардан аксариятини ёшлар ва ўсмирлар ташкил қилади.\n"Суғдиён" маданият қасри қошидаги беш ансамбл томонидан ташкиллаштирилган мазмунли концерт дастури чоғида томошабинларга артистларнинг жонли ижродаги дастурлари намойиш этилди.\nМиллат пешвоси муҳтарам Эмомали Раҳмон ўсмирлар ва ёшларнинг юксак истеъдодига юқори баҳо бериб, бундай маданий тадбирларнинг ўтказилишини миллий маданият ва санъатнинг келажаги тараққиётида муҳимлигини таъкидлади.\nБОБОЖОН ҒАФУРОВ НОҲИЯСИДАГИ НАВРЎЗ ТАНТАНАЛАРИ\nТинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмон Бобожон Ғафуров ноҳиясининг "Ваҳдат" боғида Наврўз байрамига бағишланган тантаналарда иштирок этди.\nМиллат пешвосининг топшириғига биноан, ноҳияда бир неча йил аввал бунёд этилган боғда халқаро Наврўз байрамига бағишланган тантаналар бўлиб ўтди.\nМамлакат Президенти кўп сонли фуқаролар ва меҳмонлар олдида нутқ сўзлар экан, ватандошлар ва Суғд вилояти аҳолисини Наврўз байрами билан табриклади. Давлат бошлиғи мустақил давлатимизнинг халқига эзгу ташаббусларни амалга оширишда муваффақиятлар тилади.\nЎз чиқишида Миллат пешвоси Наврўз кунларида яқинлар, қариндошлар ва эҳтиёжмандлардан хабар олиш наврўзона анъаналардан ҳисобланиши, жумладан, аждодларимиз наврўз онларини етимлар, ногиронлар ва камтаъминланган оилаларга ёрдам кўрсатишни эзгу амал, дея ҳисоблашганларини қайд қилди.\nМамлакат Президенти ўз чиқишида бу қадимий байрамга хос бўлган ўзгача анъаналар ва урф-одатлар, жумладан, бир-бирини кечириш, уйлар, атроф-муҳитни тозалаш, касаллар, тўшакка михланиб қолганлар ҳолидан хабар олиш, етимлар ва эҳтиёжмандларни қўллаб-қувватлаш, кўчат ўтқазиш, баҳорги экин, спорт тадбирлари ўтказиш борасида тўхталиб ўтди.\nСўзи охирида мамлакат Президенти республикамизнинг барча фуқароларига бахту саодат ва фаровонлик тилади. Наврўзий тантаналарнинг якуний қисми Суғд вилоятида иккинчи марта ўтказилаётган "Наврўз карвони" билан ниҳоясига етди.\nТашкилотчиларнинг сўзларига кўра, байрамона тадбирга 6 мингдан зиёд иштирокчи жалб этилган. Мазкур тадбирда Тожикистоннинг турли минтақаларига хос бўлган урф-одатлар ва анъаналар намойиш қилинди.\nЯНГИ ИНШООТЛАР ФАОЛИЯТ БОШЛАДИ\nСуғд вилоятига иш сафарининг учинчи кунида Тинчлик ва миллий бирлик асосчиси - Миллат пешвоси, Тожикистон Президенти муҳтарам Эмомали Раҳмон Хўжанд халқаро аэропортида бир қатор янги хизмат кўрсатиш иншоотларини очди.\nДастлаб Давлат бошлиғи Ёшлар йилида қурилган ва уларнинг шарафига "Ёшлар зали" дея аталган иншоот билан танишди. 1970 йили қурилган бино бугун "Хўжанд халқаро аэропорти" ОҲЖ томонидан тўлиқ қайта тикланган бўлиб, 250 ўринли мажлислар залига эга ҳамда турли маданий-сиёсий тадбирлар ўтказилиши учун мўлжалланган.\nСўнгра Давлат бошлиғи қурилиши ва жиҳозланиши 2017 йилнинг январ ойида аэропорт маблағлари ҳисобидан бошланган "Ёшлар ресторани" хизмат кўрсатиш шароитлари билан танишди. 220 ўринли ресторан аэропорт ходимлари, йўловчилар, хорижий меҳмонлар ва бошқа мижозлар учун мўлжалланган.\nБундан ташқари, Наврўзни нишонлаш кунларида аэропорт ҳудуди йўллари асфалтланиб, турли манзарали дарахтлар кўчатлари ўтқазилган ҳамда ҳудуди ёритилган ва кўкаламзорлаштирилган.\nҲозир аэропорт ҳудудида йўловчиларни қабул қилиш ва жўнатиш учун терминал қурилиши давом этмоқда. Соатига 400 нафар йўловчига хизмат кўрсатишга мўлжалланган терминал қурилиш ишлари 2016 йили бошланган эди.\nАэропортнинг янги терминали мамлакат Президентининг Тожикистон аэропортларида хизмат кўрсатиш сифатини яхшилаш ва уларда хизмат кўрсатиш даражасини халқаро стандартларга мувофиқлаштириш йўлидаги топшириқлари доирасида қурилмоқда.\nҚурилиш пудратчиси "Муҳандис" МЧЖ қурилиш компанияси ҳисобланади. Шунингдек, янги терминални замонавий техник ускуналар, жумладан, хавфсизликни таъминлаш, ногирон йўловчилар учун махсус лифтлар, эскалаторлар, бошқа зарур техникалар билан жиҳозлаш режалаштирилган.\nМамлакат Президенти иштирокида фойдаланишга топширилган янги иншоотлар Суғд вилояти аҳолиси учун Наврўз кунлари, Миллий бирликнинг 20 йиллиги ҳамда Тожикистон Республикаси Олий Кенгашининг тарихий XVI сессиясининг 25 йиллигида жуда муносиб совға бўлди.\nМиллат пешвоси муҳтарам Эмомали Раҳмоннинг Суғд вилоятига самарали иш сафари шу билан ниҳоясига етди.\nБугун: 17-01-2020 19:13:05


Оммабоп смартфонлар топ ўнталиги (46-ҳафта) - Terabayt.Uz\n46 ҳафтага келиб Redmi Note 11 Pro рейтингда етакчи бўлиб олди. Galaxy A52s эса иккинчи ўринга чиқиб олди. Уч ҳафтадан бери жадвалнинг биринчи поғонасида бўлиб келаётган Redmi Note 11 Pro+ бу ҳафта учинчи ўринга тушиб кетди.\nЎтган ҳафта тақдим этилган Motorola Moto G200 смартфони тўртинчи ўринга жойлашган бўлса, iPhone 13 Pro Max ўзининг бешинчи поғонасини сақлаб қолди.\nPoco M4 Pro бу ҳафта учинчи ўриндан олтинчи ўринга тушиб кетди. Ўз навбатида, Redmi Note 10 Pro ҳамда Galaxy S21 Ultra смартфонлари ҳам жадвалда бир поғонадан пастлаб, еттинчи ҳамда саккизинчи ўринларни банд этишди.\nGalaxy A12 қурилмаси тўққизинчи ўринда қолган бўлса, рейтингни Poco X3 Pro якунлаб берди.\nТоп ўнталикни Pixel 6 Pro смартфони тарк этди.\nҲозирги рейтинги: 1/Ўтган ҳафтадаги рейтинги: 2\nҲозирги рейтинги: 2/Ўтган ҳафтадаги рейтинги: 4\nҲозирги рейтинги: 3/Ўтган ҳафтадаги рейтинги: 1\nҲозирги рейтинги: 4/Ўтган ҳафтадаги рейтинги: рейтингга кирмаган\nҲозирги рейтинги: 5/Ўтган ҳафтадаги рейтинги: 5\nҲозирги рейтинги: 6/Ўтган ҳафтадаги рейтинги: 3\nҲозирги рейтинги: 7/Ўтган ҳафтадаги рейтинги: 6\nҲозирги рейтинги: 8/Ўтган ҳафтадаги рейтинги: 7\nҲозирги рейтинги: 9/Ўтган ҳафтадаги рейтинги: 9\nҲозирги рейтинги: 10/Ўтган ҳафтадаги рейтинги: 8\nЎҚИНГ: Оммабоп смартфонлар топ ўнталиги (45-ҳафта)


Италия янги бош вазири Романо Проди Ироққа қарши АҚШ бошлаган урушни улкан хатолик деб атади.\nИталия Сенати олдида қилган чиқишида бош вазир¸ парламентга Ироқдаги Италия қўшинларини олиб чиқишни таклиф қилажагини билдирди. Ҳозирча Проди қўшинларни Ироқдан олиб чиқишнинг аниқ муҳлатини айтмади.\nИроқ урушини аввал бошданоқ қўллаб-қувватлаган Италиянинг аввалги бош вазири Силвио Берлускони Ироқдаги 3000 қўшиннинг шу йил охирига қадар қайтарилишини билдирган эди.\nАйни пайтда¸ бугун ҳам Ироқда янги зўравонликлар содир этилди. Бағдодда қайд этилган икки ҳужум оқибатида камида 9 одамнинг ўлдирилгани айтилмоқда. Сўнгги хабарларга кўра¸ бугун Бағдодда тўрт АҚШ ҳарбийси ва бир маҳаллий таржимон ҳам йўл чеккасига ўрнатилган бомба портлашидан нобуд бўлган.


Орадан 70 йил ўтиб, ҳақиқат қарор топди — ZiyoNews.uz\nКуни кеча Ўзбекистон Республикасида хизмат кўрсатган журналист, устоз Ғулом Мирзонинг “Орадан етмиш йил ўтиб бувам ва отам оқланди!” сарлавҳали мақоласига кўзим тушди. Мақолада айтилишича, Ўзбекистон Республикаси Ҳарбий суди кассация инстанциясининг 2019 йил 30 апрелдаги ажримида шундай дейилган: «Туркистон Ҳарбий округи Самарқанд гарнизони ҳарбий трибуналининг 1949 йил 9 декабрдаги М.Тулляев ва А.Мирзаевга нисбатан чиқарилган ҳукми бекор қилинсин. Тулляев Мирза ва Мирзаев Абдираимнинг ҳаракатларида жиноят таркиби бўлмаганлиги сабабли жиноят иши Ўзбекистон Республикаси Жиноят процессуал кодексининг 83-моддаси 2-бандига асосан тугатилсин. М.Тулляев ва А.Мирзаев айбсиз деб топилиб, оқлансин».\nМақолани ўқиб, устоз журналист Ғулом Мирзонинг отаси Абдираим Мирзаев ва боболари Мирза бобо Тўлаевнинг бошдан кечирганлари ҳақида батафсил маълумот олдим. Мақолани ўқиш давомида ота-ўғил ноҳақ қамалиб кетган пайтлари фарзандлари, аёли қандай ҳаёт кечирган экан, кейинги даврларда уларга нисбатан қандай муносабатда бўлинган деган саволлар туғилгани боис, Қарши туманидаги “Хушвақт” қишлоғида бўлдим.\n— Раҳматли қайнотам динни яхши биладиган ўқимишли киши бўлган, шу боисданми халқ Мирза Сўфи деб атаган — дейди Абдираим Мирзаевнинг турмуш ўртоғи 93 ёшли Ҳидоят момо Мирзаева. — Қайнотамга диний сабоқ берган қишлоғимиз масжиди имоми Ҳосил махсум сургун қилиниб, масжид эшигига қулф урилгач, қайнотам масжидни таъмирлаб, уйидаги китобларини ҳам масжидга олиб борган.\n93 ёшли Ҳидоят момо\nҲидоят момонинг айтишича, Абдираим Мирзаев ва Ҳидоят момо Мирзаеваларнинг тўйлари 1946 йил бўлиб ўтади.\n— Ўшанда менинг фамилиям ҳам йўқ эди, тўй бўлиб ўтгач қайнотамнинг номига ўтиб, Мирзаева фамилиясини олганман, — дейди Ҳидоят момо.\nҲидоят момонинг ҳикоя қилишича, тўйдан сўнг 1947 йил катта қизи Ҳадича Абдураҳимова сўнгра, 1949 йил ўғли Нормурод Абдураҳимов туғилади. Ана шу кезлари турмуш ўртоғи Абдираим Мирзаевни ҳарбий хизматга чақиришади. Мирза бобо эса ўғлининг аёли ва 2 нафар фарзандини ташлаб ҳарбий хизматга кетишига розилик бермайди. Шу боисдан ҳам чақирув жавобсиз қолади. Иккинчи маротаба яна чақирув бўлади. Бу сафар ҳам Мирза бобо розилик бермайди. Учинчи маротаба эса руслар келиб, Мирза Сўфи бобони масжиддан олиб кетишади. Ўша пайтда масжиддаги барча китоблар ҳам олиб кетилганди.\nҒулом Мирзонинг мақоласида бу ҳолат шундай эсланади: “Бувамни колхоз етиштирган ғаллани ўғирлаб, масжид ҳужрасига яширганликда айблашади. Большевиклар қишлоқ фаоллари иштирокида ўтказган текширувда бу туҳмат тасдиғини топмайди. Яъни, текшириш натижасида буғдой экилган пайкал ўлчами билан бу ердан олиниши мумкин бўлган ҳосил миқдори бир-бирига мос келади. Шундан сўнг колхозга омбор қуришда ғиштларидан фойдаланиш баҳонасида «Патта» қабристони масжиди бузиб юборилган. Ўша қабоҳатга гувоҳ бўлган қишлоғимиз қариялари: «Масжид ғиштларини ташиб кетишга бешта от-арава билан келишганди, лекин беш дона ҳам бутун ғишт чиқмади. Бу қилмиш ўшанда Худога ёқмаган», деб ҳозиргача эслашади.\nҲибс қилгани келганлар масжиддаги бир қоп ноёб китобларни хачирга ортиб кетишган. Жиноят иши ҳужжатларида 47 та китоб мусодара қилингани ҳақидаги маълумотлар қайд этилгани буни тасдиқлайди.”\nМирза Сўфи бобо қамалганидан 3 кун ўтгач, далада хирмон янчаётган Абдираим Мирзаевни ҳам олиб кетишади. Оилам, фарзандларимга хабар берай дейишига ҳам қарамай, ҳар хил сўзлар билан ҳақорат қилиб, олиб кетишади.\n— Турмуш ўртоғим ҳам қамалганини қишлоқдошлардан эшитдим, — дейди Ҳидоят момо. – Қайнонам билан бирга кўришга бордик. Ҳозирги Одина масжиди ўша кезларда қамоқхона вазифасини бажарган эди. Ўшанда ота-онасига кўрсатмаймиз. Фақат оиласига кўрсатамиз дейишди. Шунда фақат мен ёнларига кирдим. Қўлимда ўғлим Нормуроджон эди. Шунда турмуш ўртоғим мен албатта қайтиб келаман, фарзандларимни эҳтиёт қил деб тайинлади.\nҲидоят момонинг айтишишича, Мирза бобо Тўлаев ва Абдираим Мирзаевлар қамалгач, оилага халқ душмани оиласи дея тамға қўйилган. Ўша кезлари калхоз бригадирлари ушбу оилага оқиб турган сувни ҳам бермаган. Мирза бобо ўз қўли билан парвариш қилган боғни ҳам мусодара қилишган. Аммо халқ бундай муносабатда бўлмаган. Уларни ҳар доим қўллаб-қувватлаган. Битта нон еса, яримини олиб келиб берган.\nМаълум бўлишича, Ҳидоят момо ва Абдираим бобонинг 10 нафар фарзанди бўлган. Шундан Абдираим бобо қамоқдан қайтиб келгач, туғилган учинчи фарзанди Азиза бир ярим ёшида қизамиқ касалидан вафот этган бўлса, Сулаймон исмли ўғиллари 7 ойлигида, Раҳима исмли қизи 5 ёшида вафот этган.\n72 ёшли Ҳадича момо\n— Собиқ совет даврида дину эътиқодида мустаҳкам турган бувам — 10 йил, отам 6 йил қамоқ жазосига ҳукм қилинган, — дейди Ҳидоят момонинг тўнғич фарзанди 72 ёшли Ҳадича момо. — Ота-бола жазони Россия ҳудудидаги лагерларида ўтаб қайтишган.\n— Отам шу даражада яхши меҳнат қилган эканки, бир иш куни 4 иш куни сифатида ёзиб борилган экан, — дейди Абдираим бобо ва Ҳидоят момонинг 7-фарзанди Роҳила Мирзаева. — Отам 4 йилу 6 ой қамоқда ўтириб қайтгач, у ёқда бўлган воқеаларнинг ҳаммасини ҳам айтавермаган. Кўп нарсани гапирмаган. Отам тетик ва бақувват киши бўлган. 2001 йил Нормурод акамнинг вафоти отамга жуда қаттиқ таъсир қилган. Ўшанда аламини ичига ютган. Охир оқибат 80 ёшида жигар серрозидан вафот этди.\nРоҳила Мирзаеванинг маълумот беришича, Абдираим бобо 4 та тилни мукаммал даражада билган. Гарчи ўрта мактабни 5 синфга қадар ўқиган бўлса-да. Абдираим бобо қамоқдан қайтгач, сувчилик, ошпазлик билан шуғулланган. Узоқ йиллар давомида пилла боққан.\nМаълум бўлишича, Абдираим бобо ва Ҳидоят момонинг 35 нафар набираси, 49 нафар чевараси ва 5 нафар эвараси бор.


Истеъдодли спортчиларнинг имкониятини юзага чиқариш учун замонавий шароит билан бирга тажрибали мураббийлар зарур - Халқ сўзи\n16:10 06 Сентябр 2019 Жамият\nБу борада эришган натижаларимиздан қувонамиз, албатта. Лекин давлатимиз раҳбари таъкидлаган баъзи масалаларга жиддий эътибор қаратсак, уларни ўз вақтида ҳал қилсак, ютуқларимиз янада залворли бўлади.\nДарҳақиқат, 2019-2023 йилларда жисмоний тарбия ва оммавий спортни ривожлантириш концепцияси ҳамда аҳолининг жисмоний тайёргарлигини белгиловчи бир қатор лойиҳаларни ўтказиш тизими жорий этилгани Сирдарё вилоятида спортнинг янада оммалашишида муҳим аҳамият касб этаётир.\nПрезидентимиз томонидан илгари сурилган бешта муҳим ташаббус ҳамда “Обод қишлоқ” ва “Обод маҳалла” дастурлари доирасида вилоятимизда жорий йилнинг ўтган даврида 4 спорт объекти фойдаланишга топширилди.\nАйни пайтда вилоятнинг 13 истеъдодли спортчиси 2020 йилда Япониянинг Токио шаҳрида бўлиб ўтадиган ХХХII ёзги Олимпия ва ХVI паралимпия ўйинларига йўлланмани қўлга киритиш учун халқаро мусобақаларга қизғин тайёргарлик кўрмоқда. Жумладан, академик эшкак эшиш спорт туридан 8 нафар – Алишер Яров, Анатолий Краснов, Шаҳбоз Абдужабборов, Луиза Исломова, Шаҳзод Абдураҳмонов, Луиза Гафурбаева, Меҳрож Маматқулов, Абдуазиз Раҳимжоновлар мураббий Сергей Тян қўл остида тайёргарлик кўрмоқда. 2 нафар эркин курашчи – Махсуд Вейсалов ҳамда Нигора Бакирова, 1 нафар енгил атлетикачимиз – Сафина Саъдуллаева ёзги Олимпия ўйинларига, енгил атлетикачи Наталья Семёнова ХVI Паралимпия ўйинларига бериладиган йўлланма учун астойдил тайёргарлик кўрмоқда.\nСервер Ибрагимов тўппончадан ўқ отиш бўйича республикада биринчилар қаторида йўлланмага эга бўлиб, келгуси йил Японияда ўтадиган ХVI Паралимпия ўйинларида мамлакатимиз шарафини ҳимоя қилади.\nНафақат йўлланмани қўлга киритган ёки лицензия учун кураш олиб бораётган, балки халқаро мусобақаларда муносиб иштирок этган спортчилар оиласидан мунтазам хабар олиб турилибди. Муаммолари ўрганилиб, “Йўл харитаси”га асосан зарур чоралар кўрилмоқда. Бу спортчиларимизнинг устозлари назоратида алоҳида шуғулланиши учун спорт заллари, майдонлари ажратилган.\nЎзбекистон Республикаси жисмоний тарбия ва спорт вазирлиги ҳамда Миллий олимпия қўмитаси томонидан спортчиларнинг ўқув-йиғин машғулотлари ва мусобақаларда иштирок этиши учун барча шароитлар яратиб берилмоқда.\nЎтган йилги Осиё ўйинлари ва Параосиё ўйинларида вилоятдан 4 нафар спортчи иштирок этиб, 1 та олтин, 2 та кумуш ва 1 та бронза медалини қўлга киритди. Умуман, 2018 йилда сирдарёлик спортчилар турли халқаро ва мамлакат мусобақаларида жами 944 та медалга сазовор бўлди. Шундан 228 таси олтин, 283 таси кумуш ва 433 таси бронза медалларидир. Жорий йилнинг ўтган даврида эса Жаҳон, Осиё ва мамлакат миқёсдаги турли мусобақаларда 428, жумладан, 84 олтин, 118 кумуш ва 226 бронза медали қўлга киритилди.\nБу спортчиларимиз билан шахсан учрашиб, алоҳида суҳбатлашдим. Уларнинг орзу-ўйлари билан қизиқдим, дарду ташвишларини тингладим ва кўзларидаги оловни, қалбларидаги ғалабага бўлган шижоатни кўриб, ўзим ҳам руҳландим.\nСпортчиларни ҳар томонлама қўллаб-қувватлаш мақсадида халқаро мусобақаларда юқори натижаларга эришган 3 нафар спортчига Гулистон шаҳридан уй-жой ва 10 нафарига вилоят ҳокимлигининг қимматбаҳо совғалари берилди. Яхши натижаларни қўлга киритган бошқа спортчилар ҳам муносиб тақдирланди.\nБешта муҳим ташаббусининг иккинчи йўналиши – ёшларни жисмоний чиниқтириш ва спорт соҳасида ўз қобилиятини намоён қилиши учун зарур шароит яратиб бериш юзасидан вилоятда тегишли чора-тадбирлар амалга оширилмоқда. Хусусан, 7 ёшдан 30 ёшгача бўлган 295 минг 5 нафар ёшларнинг 30 фоизи спорт секцияларига жалб этилган.\nВилоятда аҳолини оммавий спортга кўпроқ жалб қилиш мақсадида турли тадбир ва тарғибот-ташвиқот ишлари олиб борилаётир. Жумладан, “Ёшлар ҳафталиги” доирасида ўтказилган 34 спорт тадбирида жами 3 минг 740 спортсевар йигит-қиз иштирок этди. “Хотин-қизлар ҳафталиги” доирасида ўтказилган 28 тадбирда эса 1 минг 680 хотин-қиз қатнашди. Шунингдек, “Маҳалла ҳафталиги” ва “Нуронийлар ҳафталиги” доирасида ўтказилган 32 тадбирда 2 минг 368 ҳаваскор спортчи қатнашди. “Таълим ҳафталиги” доирасидаги спорт мусобақаларида эса ёшлар фаол иштирок этди.\nВилоятимиздаги 4 ихтисослашган болалар ва ўсмирлар спорт мактаби ўз спорт залларига эга. 16 болалар ва ўсмирлар спорт мактаби 1,5 миллиард сўмликдан зиёд спорт жиҳозлари билан таъминланди.\nДавлатимиз раҳбари раислигида бўлиб ўтган видеоселектор йиғилишидан сўнг ўз имконият ва шароитларимизни яна бир бор атрофлича ўрганиб, чамалаб чиқдик. Жисмоний тарбия ва спорт бошқармасига, барча федерацияларга саралаб олинган спортчиларни яқин фурсатларда Олимпиадага йўлланма ўйналадиган мусобақаларга муносиб тайёрлаш ва Олимпиадага лицензияни қўлга киритиши учун янада кенг шароит яратиш бўйича кўрсатмалар бердик.\nСирдарёда юксак истеъдодли спортчилар етарли. Лекин уларнинг истеъдодини рўёбга чиқариш учун юқори даражадаги мураббийлар зарур. Айни пайтда Олимпиада лицензиясини қўлга киритишга академик эшкак эшиш, эркин кураш, бокс, енгил атлетика ва ўқ отиш спорт турлари бўйича спортчиларимизни тайёрлаш учун бизда жаҳон, Осиё ва турли халқаро мусобақаларга муносиб тайёрлай оладиган мураббийлар етишмайди. Буни тан олмай иложимиз йўқ.\nЮқорида таъкидланган спорт турлари бўйича Жисмоний тарбия ва спорт вазирлиги томонидан вақтинча бўлса-да, юқори малакали спорт мураббийлари ажратилса, мақсадга мувофиқ бўлар эди.\nСирдарё вилояти ҳокими.


“Намоз” - Favvora | билим чашмасидан отилган фаввора\n2016-05-05 2230 Ko'rilgan Авлодлар қайғуси 2\nКунда беш вақт намозни адо этиб бориш – муъминнинг вазифасидир. Намоз қачонки тадаббур ва тафаккур ила қойим қилинар экан – рисоладаги намоз эътиборида бўлади. Намоздари энг зарур жиҳат хушуъдир. Аллоҳ Хақ Таъоло муъминлар васфидаги оятларда шундай марҳамат этган: “Дархақиқат Муъминлар нажот топдилар. Улар намозларида хушуъ қилгувчи кишилардир.” (Муъминун; 1-2 оятлар мазмуни) Хушуъни уламолар қўрқув ва умид жамланмасидан пайдо бўладиган ҳолат эканлигини баён этганлар. Қўрқув ҳам, умид ҳам Аллоҳдан бўлишлиги зарур. Намозхон кимса намозида ўқиётган оятларини, дуоларни фаҳмлаб, тадаббур ва тафаккури ила тушуниб ўқиса хушуъни баъзи қирраларини барпо қилган бўлади. Яна у тафаккури ила жаннатни ёд этса ва жаҳаннамни, ундаги азобларни идрок этиб қўрқса – бу ҳам хушуъ белгиларидандир.\nНамоз тартибини баён этган уламолар: “Намоз – намоздан ташқари бўлган феъллар, сўзлар ва тафаккурни бузилиши билан нуқсонга учрайди” дея изоҳлаганлар. Яъни, намозхон намоз калималаридан бошқа сўзни айтса, намоз ҳаракатларидан бошқа феъл – ҳаракатни қилса, ўй-хаёли, тафаккури намоздан бошқа ишлар сари кетса ва ўшалар борасида ўй ўйласа намозга путур етади.\nНамоз ўқигувчи киши намозга ният қилиб, такбирга қўл кўтаргандан бошлаб, икки томонга салом бергунга қадар хаёлни жамлаб, тафаккурни фақат ва фақат намозга жалб қилиб туриши – намоз ибодатининг мағзи бўлади.\nБир латифа нақл қилинган; “Имом намозда хаёли бўлиниб, неча ракат намоз ўқиганини англай олмай қолипти. Шунда у салом бергач, қавмдан: “Тўғри ўқидикми” дея сўрапти. Иқтидо қилувчилар: “ҳа, тўғри ўқидик!” деб жавоб қилишипти. Ўзига ишонқирамай, савол берган имом жавобни уқиб, улгурмай, қавмдан бир киши: “Тўғри ўқимадик, бир ракат кам бўлиб қолди”, депти. Имом ҳайрон. Ҳамма ҳайрон. “Нега. Кам ўқидик, исботинг борми?” деб сўрашипти ундан. У эса: “Ха исботим бор. Мен доим тўрт ракатли намозларда бозордаги дўконларимни ёдга олиб, уларни тафтиш қилиш одатим бор. Дўконим тўртта, ҳар ракатда биттадан дўконни тафтиш этдим. Бир дўконим қолганда, намоз тугаб қолди. Демак, уч ракат ўқидик холос, яна бир ракати қолиб кетди”, деган экан”.\nНамозда хаёлни, тафаккурни чалғитмай, тутиб туриш дарҳақиқат жуда нозик иш. Шунинг учун Аллоҳдан мадад сўраб, доимо намозда ҳаракат ва сўз билан бирга тафаккур – тадаббурни ҳам собитлик билан ушлаб туришга тиришмоқ керак.


Бизда солиқ юки пасайтирилиши эмас, солиқлар қайта таркибланиши лозим » Ўзбекистон янгиликлари – Zamin.uz\nБизда солиқ юки пасайтирилиши эмас, солиқлар қайта таркибланиши лозим\n11 июль 2019, 08:30\nЎзбекистон Солиқ сиёсатини такомиллаштириш концепцияси узоқ муҳокама қилингандан сўнг охир-оқибатда давлат раҳбарининг Фармони билан қабул қилинган эди. Ҳар қандай муҳим йўналишлардаги ислоҳотлар Қарор қабул қилингунга қадар муҳокама қилинади. Қарор қабул қилингандан кейин эса у фақат қатъий ижро этилиши ижро интизомининг энг муҳим тамоилидир. Шундан келиб чиқиб, 2019 йилги солиқ-бюджет сиёсати қабул қилинган фармон асосида ишлаб чиқилди.\nҲозирда солиқ ислоҳотлари яна давом этиб, қўшилган қиймат солиғининг «узлуксиз занжири» жорий қилинишига эътибор қаратилмоқда. Лекин, улуксиз занжирга эришиш ўта мураккаблигини барча мутахассислар яхши билишади.\nСолиқ ислоҳотлари концепциясини муҳокама қилиш жараёнида экспертлар ҳамжамияти хуфиёна иқтисодиётнинг улуши ниҳоятда юқорилигига эътибор қаратдилар. Кўпгина экспертлар солиқ юкини пасайтириш орқали иқтисодиётни легаллаштириш мумкин деган фикр билдиради.\nШу билан бирга, Ўзбекистоннинг солиқ юки бошқа мамлакатларникидан юқори эмаслиги ҳам турли манбаларда эътироф этилмоқда. Агар жаҳонда солиқларнинг ялпи ички маҳсулотдаги улуши ўртача 30 фоиз бўлса, Ўзбекистонда бу кўрсаткич бор-йўғи 20 фоизни ташкил этади. (2019 йилга —24 фоиз режалаштирилган) Ижтимоий тўловларни ҳисобга олганда бу кўрсаткич 34—38 фоиз атрофида. Саноати ривожланган ва ижтимоий йўналтирилган мамлакатларда у ўртача 40 фоизни ташкил этади. Олмония ва Фарангистон, ва Скандинав давлатларида 50 фоиздан юқорироқ. Яъни Ўзбекистонда солиқ юки юқори эмас. Қўшилган қиймат солиғининг «узлуксиз занжири» жорий қилинса яна бир неча фоизга ошиши мумкин.\nБизда солиқ юки бошқа давлатларникига нисбатан юқори эмаслиги ҳаммага яхши маълум. Аслида бизнинг шароитда гап, солиқ юкини пасайтирш ҳақида эмас, балки солиқлар таркибини ўзгартириш ҳақида, кетиши керак.\nБозор иқтисодиётига ўтиш ҳақида гапирар эканмиз, биз вертикал иқтисодий муносабатларни — уларнинг горизонтал турига утказишни ҳал этишимиз даркор. Тепадан пастга топшириқлар ва пастдан тепага ҳисоботлар эмас, балки хўжаликлар аро ўзаро муносабатлар ривож топиши керак. Бу шароитларда иқтисодиётни бошқариш санъати иқтисодиёт субъектлари ўртасидаги барча тўсиқларни бартараф этишдан иборат ва бу муносабатларни пуллик ҳисоб китоблар билан тартибга солиш лозим (маъмурий муносабатлар ўрнига). Бу жараён хўжалик муносабатлар «таннархини» (трансаксион харажатларни) пасайтирилиши ва иқтисодиётнинг рақобатбардошлигининг ошиши билан давом этади.\nҚўшилган қиймат солиги эса (ҚҚС) хўжалик муносабатларнинг орасида турадиган жуда жиддий тўсиқдир. Агар ундан қутила олмасак (шубҳали рейтингларга кўра солиқ юки бўйича 60 ўринда турсак ҳам) иқтисодий тараққиётга эриша олмаймиз.\nАгар давлат бюджети ижтимоий йўналганлиги ҳисобга олинса, бизнинг шароитда солиқ ислоҳотлари солиқ юкини пасайтиришга эмас, балки қўлланилаётган солиқларнинг таркибий ўзгартиришга қаратилган бўлиши лозим.\nАвваламбор олиб борилаётган солиқ ислоҳотларининг асл мақсадини белгилаб олиш зарур: ислоҳотлар азбаройи «солиқ инқилоби» ва нима бўлганда ҳам бюджетни тўлдириш учун ўтказиляптими? Ёки ислоҳотлар ишлаб чиқариш ҳажмларини оширишни рағбатлантириш, меҳнат унумдорлигини кўтариш, инновацион иқтисодиётга ўтиш, илмий-ишлаб чиқариш кластерларини шакллантириш, рақобатдошликни ошириш учунми?\nСолиқ ислоҳотлари фақат иккинчи гуруҳ масалаларни ҳал этишга сафарбар этилган бўлсагина – иқтисодиёт легаллашувдан манфаат топади. Бу борада «Биринчи навбатда халқнинг манфаатларини ҳисобга олиш лозим бўлади», — деб таъкидлади Президент ўзининг видеоселектор йиғилишидаги чиқишида.\nБу ўринда, афтидан, бюджетга тушумларнинг камайиши ва кўпайишини эмас, балки бюджет харажатлари натижадорлигини оширилишини муҳокама қилиш тўғрироқ бўларди.\nСолиқ маъмурчилигини кучайтириш, уни қатъийлаштириш орқали — хуфиёна секторнинг легаллашувига эришиш мумкин. Лекин агар бу «кучайтириш» — монетар сиёсатни такомиллаштирмай, тадбиркорликни янада либераллаштирмай, малакали меҳнатни рағбатлантирмай туриб амалга оширилса — солиқ маъмуриятчилигини кучайтиришга кетадиган харажатлар солиқ юкини орттирса орттирадики, пасайтирмайди. Ва иқтисодиётни бундай «легаллаштириш» иқтисодий ўсишга олиб келмайди. Чунки, солиқ тўлаш билан боғлиқ юкдан ташқари, маъмурий солиқ юкининг номақбул ўсишга олиб келади.\nАслида, солиқ маъмуриятчилигини яхшилаш бўйича чоралар, — қўлланилаётган солиқларни ва бутун хўжалик механизмини муҳим тарзда қайта таркиблашга, — қўшимча сифатда амалга оширилиши лозим.\nМасалан, нафақат олинган фойда, балки баъзида сарфланган ресурслар ҳам солиққа тортиладиган «оборотдан», яъни тушумдан солиқ — шак-шубҳасиз тадбиркорларни «панага ўтиш»га мажбур қилади. Шунинг учун Концепцияда бу солиқдан воз кечишга қатъий қарор қилинди. Амалда-чи?..\nИшлаб чиқаришни кескин ўсишдан ушлаб турган, иқтисодиётни «панага ўтиш»га мажбур қилаётган солиқлар яна қайси? Бу ишлаб чиқаришнинг якуний эмас, балки оралиқ натижаларига солинадиган солиқлардир. Ана шундай солиқларнинг асосийси қўшилган қиймат солиғидир (ҚҚС). Расмий олиб қараганда уни охирги истеъмолчи тўлайди. Лекин ҚҚС хўжалик субъектларнинг ҳар бир шартомаларида қатнашади, ва барча ўзаро хўжалик алоқаларига понадек суқилиб киради.\nЗамонавий, энг юқори технологик корхоналар ягона занжир билан боғланган 200—250 тагача алоҳида хўжалик алоқаларни ўз ичига ола билади. Ишлаб чиқаришнинг бутун занжири бўйлаб кўпроқ қўшилган қийматни таъминловчи тармоқлар ва ҳудудий кластерларга бирлашган кўплаб корхоналарнинг чуқур ихтисослашуви ва кооперациясини талаб этади. ҚҚС эса кластер иқтисодиётининг шаклланишига тўсқинлик қилади. Ва шунингдек қўшилган қиймат солиғининг «узлуксиз занжири»ни замонавий-илғор индустриал иқтисодиётда жорий қилиш ўта мураккаб жараён.\nБундан ташқари, қўшилган қийматнинг таркибига амалдаги қоидаларга кўра иш ҳақи ва фойда ҳам тааллуқлидир. Яъни ҚҚС — бу ягона ижтимоий тўловлар, даромад ва иш ҳақига қўшимча равишда қўлланиладиган солиқ тури.\nФан ва техника ютуқларини жорий этиш, инновацион иқтисодиётга қадам қўйишга доир барча саъй-ҳаракатларимиз — янги қўшилган қийматни яратишни кўпайтиришга йўналтирилган. ҚҚС эса айнан инновацион иқтисодиётнинг оёғига болта урадиган солиқ. Маҳаллий маҳсулот ишлаб чиқарувчилар ва хизмат кўрсатувчилар манфаатлари кўзланса ундан буткул воз кечган афзалроқ. Бу биргина Ўзбекистоннинг эмас, МДҲнинг кўплаб давлатларининг ҳам муаммосидир.\nБозор иқтисодиётига ўтишни мақсад қилган давлатлар бозор иқтисодиёти тамоилларига риоя қилишлари лозим. Бу дегани иқтисодиётдаги маъмурий иқтисодиётга хос вертикал алоқарни сусайтириб горизонтал алоқаларга ўтиши керак. Ушбу ўзаро алоқаларга тўсиқлик қиладиган барча омиллар бартарф қилиниши керак. Жумладан ҚҚС ҳам.\nМамлакатимиз бюджет тушумларининг тахминан 35 фоизи ҚҚС ҳисобидан шаклланади. Агар у бекор қилинса — бу йўқотиш бошқа солиқлар ҳисобидан қопланиши лозим бўлади. Масалан, фойда солиғидан воз кечиш ёки уни пасайтириш эмас, аксинча, уни ҚҚС бекор қилинишидан кўриладиган йўқотишларни қоплайдиган даражагача кўтариш мақсадга мувофиқ. Халқаро амалиётда кўплаб давлатларда шундай йўл тутилади.\nЯъни кўплаб давлатларда, қўшилган қиймат солиғи ўрнига 30—35 фоизгача фойда солиғи қўлланилади. Бундай солиқ қўлланилиши ялпи ички маҳсулотни давлат бюджети орқали қайта тақсимлаш улушини камайтирмайди. Лекин хўжалик субъектлар орасидани муносабатлага бу солиқ салбий таъсир ўтказмайди. Фойда — хўжалик фаолиятининг оралиқ эмас, охирги натижаси ҳисобланади. Фойда солиғини солиш хўжаликлараро алоқаларнинг шаклланишига тўсқинлик қилмайди.\nШу билан бирга, ҚҚС ўрнига чакана савдодан олинадиган солиқ таклиф қилинса бўларди. Ривожланган мамлакатларда шу амалиёт мавжуд — 3—7% чакана савдо солиғи олинади. Бу ҳақиқий охирги истеъмолчилар тўлайдиган солиқдир. Кўплаб мамлакатларда маҳаллий бюджетларни айнан шу солиқ тўлдиради. Тўғри, бу солиқ билан боғлиқ маъмуриятчилик ҚҚСникига қараганда мураккаброқ, лекин ҚҚС каби иқтисодий ривожланишни издан чиқарадиган солиқ эмас.\nҚолаверса, мол-мулк солиғини қисқартириш эмас, балки солиқ солишни самаралироқ йўлга қўйиш орқали мол-мулкдан унумли фойдаланишни рағбатлантириш керак бўлади. Ишлаб чиқариш асбоб-ускунасининг амортизацияси даврида мўътадил солиқ солишни қўллаб, амортизация муддати тугагандан кейин — прогрессив солиқ солишни қўллаш керак. Бу янада илғор, унумдор ишлаб чиқариш асбоб-ускуналарини мунтазам янгилаб боришни рағбатлантиришини таъминлайди.\nЕр солиғини қисқартириш эмас, аксинча, ўз ер хўжаликларидан тўлиқ фойдаланмайдиган ёки ернинг самарадорлиги пасайишига йўл қўйган фермер хўжаликларига ер солиғини юқори ставкада белгилаш керак. Ерларнинг унумдорлиги мунтазам ошириб бориши лозим — бу умумий қонун. Бунда фермерлар танлаши керак бўлади. Улар учун ернинг унумдорлиги пасайгани ва ирригация тизимлари ишдан чиққанига катта солиқларни тўлашидан кўра, — юқори ҳосиллардан фойда солиғини тўлагалари манфаатлироқ бўлиши керак.\nБундай ёндашув солиқ сиёсатини таркибий ўзгартиришга имкон беради, меҳнат тақсимотини чуқурлаштирган, ихтисослашув—кооперацияни ривожлантирган, тармоқлараро кластерларни шакллантирган ҳолда уни инновацион иқтисодиётга қайта йўналтиради. Бундай ёндашув юқори иш ҳақини сақлаб қолган тарзда, ишлаб чиқариш тармоқларининг янги қиймат яратишига тўсқинлик қилмайди.\nЭнг муҳими, «легаллаштириш» муаммосига ягона иқтисодий тизим позициясидан келиб чиқиб ёндашилса, солиқ ислоҳоти муваффақиятли кечиши муқаррар.\nЮқорида келтирилган солиқ сиёсатидаги ўзгаришлар ва солиқ ислохотлари қуйидагилар билан баровар амалга оширишиши керак:\n1. Юқори даражадаги масъулиятли ходимларга ва юқори малакага яхшигина ҳақ тўлаш бўйича меҳнатни рағбатлантиришни ислоҳ этиш. Бусиз на «иқтисодиётни легаллаштириш», на коррупцияга қарши хатти-ҳаракатлар кутилган натижани бермайди;\n2. Миллий валютани кучсизлантирмаган ҳолда иқтисодиётни пул массаси билан етарлича таъминлашга ва шу жумлада ички жамағариш тизимини ривожлантиришга қаратилган монетар сиёсатни такомиллаштириш лозим;\n3. Натижадорликка қаратилган бюджетлаштириш тизимини ишлаб чиққан ва жорий этган ҳолда Давлат бюджети харажатларидан юқори самарани таъминлаш;\n4. Солиқ маъмуриятчилигини такомиллаштириш.\nМасалага айнан атрофлича ёндашилганда иқтисодиётни ҳар томонлама легаллаштириш ва кенг қамровда тараққий эттириш мумкин бўлади.\nМирёқуб Ҳайдаров, иқтисодчи\nЯнгиликлар » Иқтисодиёт » Бизда солиқ юки пасайтирилиши эмас, солиқлар қайта таркибланиши лозим\n11:13 Президент: "Қора бозорда иш қиладиганлар қаттиқ жазоланади"\n12:11 Ўзбекистонда солиқ тизимини тубдан ўзгартирувчи янги Концепция ишлаб чиқилди


Ўзбекистонда янги авлод Chevrolet автомобиллари йиғилади – Avto Olam\nAvto Olam > Blog > Автодайджест > Ўзбекистонда янги авлод Chevrolet автомобиллари йиғилади\nChorshanba Fevral 10th, 2021.\nУзАвтомоторс заводи собиқ GM-Uzbekistan ҚК бўлиб, 2018 йилда “Ўзавтосаноат” давлат компанияси мулкига айланди. Бироқ General Motors компанияси билан ҳамкорлик нафақат давом этмоқда, балки янги босқичга ўтмоқда. Чунки компания GEM модулли архитектурасига асосланган янги Chevrole моделларини ишлаб чиқаришга тайёрланмоқда. Ўтган йил кузда Швейцариянинг Credit Suisse молиявий конгломерати мазкур заводга 150 млн. евро кредит ажратганди.\nУшбу маблағлар йиғилиш жараёнини модернизация қилиш учун сарфланади. Декабрь охиридаёқ Асакадаги бош завод иши тўхтатилганди. Шундай қилиб, жорий ой бошида йилига 60 мингта кузов ишлаб чиқаришга мўлжалланган 7628 м2 майдонни эгаллаган янги пайвандлаш цехи жиҳозланди.\nҲозирги даврда янги цехда бугунги кунда йиғилаётган моделлар учун корпусларни пайвандлаш ишлари ўзлаштирилди, бироқ корхонани модернизация қилиш якунлангандан сўнг замонавий автомобиллар ишлаб чиқарила бошланади ва биринчи автомобиль Chevrolet Tracker кроссовери бўлади.


Ислом Каримов тутган кундалик (7-қисм) – Mazmun.Uz\nИслом Каримов тутган кундалик (7-қисм)\nТЕМИРЧИНИНГ ЎҒЛИ Аҳмаджон Отажонов ҳикоя қилади :\n— Айни қирқ ёшга тўлган қирчиллама пайтим. Сал ўйинқароқлигим бормиди, ё ишнинг ҳаддан ташқари кўплиги чарчатдими, бу азобу-уқубатларнинг менга нима кераги бор дедим-да, иш жойимни ўзгартиришга қарор қилдим. Эрталаб Тўрткўлга йўл олдим. Отамни уста Бекжон дердилар. Темирчилик касби орқали у кишини ҳамма танир, ҳурмат қиларди. Отам, арзимни эшитиб турдилар-да, узоқ ўйга толдилар.\n— Мени биласан-а, — дедилар. – Бутун умрим темирчилик билан ўтди. Бирим икки бўлгани йўқ. Совет даврида темирчилар, мисгарлар, косиблар, дурадгорлар бўйнида “план” деган нарса бор эди. Эртадан кечгача ишлаб, умримиз “план” топшириш билан ўтарди. Ислом Каримов келиб косамиз оқарди. Бўйнимиздан “план”ни ҳам, “налог”ни ҳам олиб ташлади. Биз оддий одамларнинг “дод”имизга етди. Худо иқбол бериб, сен шу одамнинг қўл остида ишлаяпсан. Сенинг ишинг темирчиникидан қийинми ? – дедилар.\n— Ҳа, ота! Менинг ишим темирчиникидан қийин. Бир кунда уч-тўрт соат ухлайман. Бу одам бизни молага қўшган хўкиздай ишлатади. Ўзи тинмайди, бизни ҳам тинчитмайди. Ҳаммамиздан бир чақирим олдинда юради, ортларидан югуриб етолмаймиз, кейин бошимизда таёқ синаверади, — дедим.\n— Одам ишдан ўлмайди, — деди отам. – Ислом Каримов халқ учун хизмат қилаяпти. Бу одам бир кунда еса бир коса овқат ейди. Кийса битта кастюм кияди. Ҳеч маҳал иккита кастюм киймайди. Ёки икки коса овқат емайди. Аммо тинмай ишлайди. Халқ учун ишлайди. Ўз ишингни яхши кўрсанг, қийинчиликларнинг қийинчилиги қолмайди. Ҳаммаси осон кўчаверади. Бизнинг ерларимизда яшаб ўтган Беруний бобо йигирма тўрт ёшида минг бетлик китоб ёзган. Ақлга сиғмайдиган иш қилган, чунки ўз ишини яхши кўрган, илму-маърифат фидоийси бўлган.\nИслом Каримов халқнинг мушкулини осон қилаяпти. Омадинг чопиб, ўша одамнинг олдига борибсанми, жонингни бериб ишла. Савоб учун ишла, халқ учун ишла, дунёда яхшилик уруғини сочишдан яхшироқ иш йўқ, — дедилар.\nОтамнинг шу ўгитларидан кейин яна ўн йиллар Президент Девонида ишладим. Оддий ходимликдан Давлат маслаҳатчисининг биринчи ўринбосари лавозимигача кўтарилдим, кейин хокимият тизимида ишлаб юрдим. Муҳтарам Президентимиздан кўп ўргандим. У киши Давлат қурилиши бўйича илми уммон, Академик эдилар. Бу тоғ шу қадар баландки, йиллар ўтган сари, тобора юксалаверади.\nУ кишининг қўл остида ишлаб, эринчоқлик қилган бўлсам, нимадандир аччиғим чиққан бўлса, топшириқларни кўнгилдагидай бажармаган бўлсам, у кишининг руҳи олдида кечирим сўрайман. У кишининг қўл остида жуда кўп хайрли ишларга бош қўшдим. Халқимизнинг оғирини енгил қилишда қатнашдим. Бунинг учун Ислом акадан миннатдорман. Илоҳо жойлари жаннатдан бўлсин, қабрлари нурга тўлсин, ийди Қурбон кунлари ёд этиб турибмиз, руҳлари шод бўлсин !\nШоир Муҳаммад Исмоил\nВперед Ислом Каримовнинг раҳбарларга насиҳати\nНазад Шавкат Мирзиёев Ўзбекистон олдидаги устувор вазифаларни санаб ўтди


ЁЗУВЛАРДА ЎЗЛИГИМИЗНИ КЎРАЙЛИК » "Жиззах овози" газетаси расмий сайти\nЁЗУВЛАРДА ЎЗЛИГИМИЗНИ КЎРАЙЛИК\nОлам ичра бир юрт борки, у жаҳонда ягона. Ҳатто дунё тождори Қуёш ҳам унга маҳлиё. Она ер саҳовати ила бу юртда битган мева-чевалар, ноз-неъматлар шифобахш, сўлим ҳавоси танга дармон, кўнгилга малҳам. Бу заминда яшаганлар саодатдан сармаст.\nКечмиши икки минг йилдан зиёд даврни ўз ичига олган Жиззахнинг кенг ва равон кўчалари, обод маҳаллалари, хиёбонларини яйраб кезасиз. Кўнглингизда шу юртда туғилганлик учун шукроналик туйғулари барқ уради. Фланшид асосида барпо этилаётган боғлар таровати, гул-у чечаклар ёруғ хаёлларга буркайди. Яқин келажакдаги ўзгаришлар даври, юксалиш одимлари, тараққиёт босқичлари шуурингизда ажиб тасаввур пайдо қилади.\nБарчамизга маълумки, ўтган қисқа вақт мобайнида ҳукуматимиз томонидан кўрсатилган катта иқтисодий кўмак натижасида шаҳар ва туманларимиз қиёфаси тубдан ўзгариб кетди. Янгилик ва янгиланишлар, қурилишлару ободончилик ишлари унинг эртаси янада обод, файзли бўлишидан далолат бераяпти. Марказий кўчалар кенгайтирилиб, замонавий иншоотлар ва шинам турар-жой бинолари, замонавий маиший хизмат шохобчалари, барча қулайликларга эга супермаркетлар қисқа вақт ичида қурилиб фойдаланишга топширилмоқда. Буларнинг барчаси инсон қадр-қиммати, шаъни ва ғурури миллий қадрият даражасига кўтарилганидан далолатдир.\nЎзбекистон Республикасининг "Давлат тили тўғрисида"ги қонун қабул қилинганига ҳам ҳадемай 29 йил тўлади. Мустақиллик йилларида мамлакатимизда ўз-бек адабий тилини ривожлантириш масалаларига алоҳида эътибор қаратилди. Бунинг натижасида ўзбек тили давлат тили, давлат рамзи, миллий маданият ва маънавиятни ифодаловчи ҳамда уларни келажак авлодга етказувчи муҳим мулоқот воситаси даражасига кўтарилди. Јувонарлиси, бугунги кунда ўзбек тилининг халқаро миқёсдаги нуфузи ошиб, фаол мулоқот воситасига айланди. Турли даражадаги расмий учрашувлар, музокараларда тилимиз кенг қўлланилаяпти, хориждаги кўплаб университетлар, илмий муассасаларда ўзбек тили марказлари ташкил этилиб, уларда она тилимизни ўрганишга қизиқувчилар сафи тобора ортиб бормоқда.\nБу қувонарли ҳол, албатта. Лекин афсуски, бугунги кунда она тилимизга бўлган эътибор шаҳримизда бироз сусайгандек сезилаяпти. Бунга сабаб, ҳозирги кунда кўчалар, дўкон пештоқларида жойлаштирилган афишаларда орфографик хатолар, рус ва инглиз тилларидаги номларнинг кўпайиб бораётганидир. Ачинарлиси, номларнинг мазмунига мутлоқо эътибор берилмаяпти. Мутасадди идораларнинг бу борада қилаётган ишларини қониқарли деб бўлмайди.\nШаҳримиз марказига кириб келишда йўл четларида ўрнатилган афишалар ҳамманинг эътиборини жалб этиши табиий. Айтрофга назар солар экансиз, дўконлар пештоқидаги "Vilana”, "Viva”, "Kоrоleva”, "Elpa”, "Apteka”, "Мебель на заказ”, "Мы открылись” деган ва шунга ўхшаш номларни кўриб ҳайрон қоласиз. "Жўралар божалар", "Дўмбоқ жўжалар" каби ёзувларни кўриб кулгингиз келади…\nБарчамизга маълумки, пойтахтимиздан кириб келаётган меҳмонлар Мустақиллик кўчаси бўйлаб юради. Табиийки, уларнинг эътибори шаҳримизда қилинаётган ободонлаштириш ва бунёдкорлик ишларига қадалади. Атрофга жойлаштирилган афишаларга назар ташлайди. Йўл ёқасида жойлашган қурилиш моллари савдоси билан шуғулланувчи кўплаб дўкон пештоқларига жойлаштирилган афишалар йиллар давомида туравериб, ўз рангини йўқотган. Халқимизнинг севимли байрами, янгиланиш ва яшариш айёми - Наврўз айёми арафасида ўрнатилган афишалар ҳанузгача олиб қўйилмаган. Шунча вақт давомида ушбу дўконда савдо қилаётган юртдошларимиз, дўкон раҳбарияти бу эътиборсизликка қандай қараган экан? Газетада ушбу суратни чоп этишдан мақсад ғафлат уйқусидаги юртдошларимизни уйғотиш, холос.\nТадбиркор ва ишбилармонларимиз томонидан тақдим этилган номларни ўрганиш, таҳлил қилиш, миллатимиз урф-одатлари, анъаналарини ўзида мужассам этган номлардан фойдаланиш бугунги кунимизнинг энг муҳим масалаларидан бирига айланди. Биз яратаётган тарих келгуси авлод вакиллари учун ўрнак бўлсин. Миллатимиз ғурури, тарихимиз, беназир қадрият ва бебаҳо бойлигимиз бўлмиш она тилимизни асраб-авайлаш ҳар бир юртдошимизнинг бурчи.\n» "Peugeot" ВА "Citroеn" ЗАВОДИ ҚУРИЛИШ БОШЛАНДИ\n» СУПЕРМАРКЕТ ИШ БОШЛАДИ\n» БИЗ БАДАВЛАТМИЗМИ ЁКИ ҚАШШОҚ?


ТОШКEНТ – 20 сентябрь куни Ўзбекистон Афғонистон билан электр энергияси етказиб беришга оид узоқ муддатли келишув имзолади, деб хабар беради Tashkent Times душанба (23 сентябрь) куни.\n«Ўзбекистон миллий электр тармоқлари» ва Da Afghanistan Breshna Sherkat компанияси ўртасидаги шартнома 10 йилга мўлжалланган.\nЎзбекистон 2002 йилдан бери бир йиллик шартномалар асосида Афғонистонга доимий равишда электр энергияси етказиб бермоқда.\n«10 йиллик шартнома мавсумий эмас, балки йил давомида электр билан таъминлашни кўзда тутади», деди шартномани имзолаш маросимида сўзлаган Ўзбекистон энергетика вазири ўринбосари Шерзод Хўжаев.\nЎзбекистон расмийлари афғонистонлик ҳамкасбларига ён босиб, «шартларни сезиларли даражада юмшатди», деди у. «Афғонистондаги оғир вазиятни ҳисобга олган ҳолда, жарима тўлашга мажбур бўлмасликлари учун биз етказиб беришни мослашувчан жадвал асосида йўлга қўйишга келишдик.»\nЎзбекистон энергетика вазирлиги вакилига кўра, шартнома Ўзбекистондан Афғонистонга ўтадиган «Сурхон–Пули-Хумри» электр узатиш линияси қурилишини молиялаштириш учун Осиё тараққиёт банки томонидан белгиланган шартлардан бири эди.\n150 миллион долларлик электр узатиш линияси лойиҳасини амалга ошириш учун Афғонистон ва Ўзбекистон томонидан мос равишда 105 миллион ва 45 миллион АҚШ доллари ажратилади.


Фарғонадаги ЙТҲ натижасида икки киши ҳалок бўлди — Sof.uz\nФарғона вилояти Марғилон шаҳрида юз берган йўл-транспорт ҳодисаси натижасида икки нафар ёш йигит ҳалок бўлди, яна уч киши тан жароҳати олди. Бу ҳақда Давлат йўл ҳаракати хавфсизлиги хизмати хабар бермоқда.\nХабар қилинишича, ҳодиса 26 август куни соат соат 01:00 ларда Марғилон шаҳар Ҳиёбон кўчасидан ўтган кўприк устида содир бўлди. Cobalt автомобили ҳайдовчиси А.Р. (1998 й.т.) тезликни меъёридан оширган ҳолда бошқариб кетаётиб, йўлнинг хавфли бурилиш жойида рул бошқарувини йўқотиб, ажратиб турувчи бордюр устидан харакатланиб ўтиб, қаршисидан келаётган ҳайдовчи Ш.А. (1986 й.т.) бошқарувидаги Spark русумли автомобиль билан тўқнашган.\nНатижада “Кобальт” ҳайдовчиси 22 ёшли А.Р. воқеа жойида ва йўловчиси 22 ёшли М.Ғ. шифохонада вафот этишган. “Спарк” ҳайдовчиси 34 ёшли Ш.А., йўловчилари 46 ёшли Х.М. ва 30 ёшли А.О.лар тан жароҳати олиб шифохонага ётқизилган.\nМазкур ЙТҲ юзасидан 26 август куни Марғилон шаҳар Тергов бўлими томонидан Ўзбекистон Республикаси Жиноят кодексининг 266-моддаси 3-қисми “а” банди (одамлар ўлимига олиб келган транспорт воситалари ҳаракати ёки улардан фойдаланиш хавфсизлиги қоидаларини бузиш) билан жиноят иши қўзғатилган, ҳозирда тергов ҳаракатлари олиб борилмоқда.\nФарғона ЙТҲ Марғилон\n23.11 14:11 634 Жамият\n27.10 11:14 229 Ўзбекистон\n14.10 12:25 265 Ўзбекистон


WhatsApp янгилангандан кейин 50 та янги функция билан таъминланади\n10:05 / 01.02.2016\nWhatsApp интернет-компанияси смартфонлар учун ўзининг оммавий мессенжери WhatsApp’ни янгилаш устида катта иш олиб бормоқда. Бу янгиланиш доирасида дастур 50 та янги функция ва имконият билан таъминланади.\nВазиятдан хабардор хорижий манбаларнинг маълум қилишича, дастурнинг 2.12.14 индекси билан чиқадиган янги версияси устида бир ойдан бери иш олиб борилмоқда.\nДастурчилар мессенжер фойдаланувчиларининг барча истакларини инобатга олиб, мессенжерда аввал бўлмаган янги функцияларни қўшишмоқда.\nБарча функциялар бирданига татбиқ қилинмайди, балки мессенжер учун кичикроқ қўшимчалар чиқиши билан пайдо бўлиб боради.\nБу функциялар орасида WhatsApp’нинг iOS операцион тизими учун бошқа дастурлар билан уйғунлашиши, ички браузер, турли форматдаги ҳужжатларни кўриш имконияти, шикастланган файлларни тиклаш, бир қатор визуал ўзгаришлар энг муҳимлари бўлади.\nБундан ташқари, WhatsApp янгилангандан кейин унда мессенжерга ҳар йиллик пуллик обуна бўлиш ҳақидаги барча эслатмалар йўқолади. Бу тўлов январь ўрталаридан бекор қилинди ва мессенжер мутлақ бепулга айланди, бироқ ҳозирча тўловни амалга ошириш зарурлиги ҳақидаги эслатмалар ҳамон чиқиб турибди, деб ёзмоқда vistanews.ru.